CELEX: 32016D0176
Language: mt
Date: 2016-02-09 00:00:00
Title: Deċiżjoni ta' Implimentazzjoni tal-Kummissjoni (UE) 2016/176 tad-9 ta' Frar 2016 li ttemm il-proċedura antidumping fir-rigward tal-importazzjonijiet tal-aċidu tartariku li joriġina fir-Repubblika Popolari taċ-Ċina u li huwa prodott minn Hangzhou Bioking Biochemical Engineering Co. Ltd

10.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 33/14
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/176
   tad-9 ta' Frar 2016
   li ttemm il-proċedura antidumping fir-rigward tal-importazzjonijiet tal-aċidu tartariku li joriġina fir-Repubblika Popolari taċ-Ċina u li huwa prodott minn Hangzhou Bioking Biochemical Engineering Co. Ltd
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) u b'mod partikolari l-Artikolu 9 tiegħu,
   Billi:
   1.   PROĊEDURA
   
   1.1.   MIŻURI FIS-SEĦĦ
   
               (1)
            
            
               Wara investigazzjoni tal-antidumping skont l-Artikolu 5 tar-Regolament (KE) Nru 1225/2009 (“ir-Regolament Bażiku”) fir-rigward tal-importazzjonijiet tal-aċidu tartariku li joriġinaw fir-Repubblika Popolari taċ-Ċina (“ir-RPĊ” jew “il-pajjiż ikkonċernat”), ġew imposti miżuri antidumping mir-Regolament tal-Kunsill (KE) Nru 130/2006 (2) (“l-investigazzjoni oriġinali”). Il-miżuri applikaw għall-produtturi esportaturi kollha tal-aċidu tartariku li joriġina fir-RPĊ, bl-eċċezzjoni ta' Hangzhou Bioking Biochemical Engineering Co. Ltd, li għaliha ġiet applikata rata ta' dazju ta' żero.
            
         
               (2)
            
            
               F'konformità mar-rapport tal-Korp tal-Appell tad-WTO fil-kawża Messiku — Miżuri Antidumping Definittivi fuq iċ-Ċanga u Ross (“ir-rapport tal-Korp tal-Appell tad-WTO”) (3), skont ir-Regolament ta' Implimentazzjoni tal-Kunsill (UE) Nru 332/2012, il-produttur esportatur Ċiniż, Hangzhou Bioking Biochemical Engineering Co. Ltd, ġie eskluż mill-eżamijiet sussegwenti tal-miżuri (4) kif imposti mir-Regolament (KE) Nru 130/2006.
            
         
               (3)
            
            
               Il-miżuri oriġinali ġew sussegwentement soġġetti għal investigazzjonijiet ta' eżamijiet differenti (5). Bħala riżultat, il-miżuri fis-seħħ huma dazju mal-pajjiż kollu ta' 34,9 % u żewġ rati ta' dazju individwali għal żewġ produtturi esportaturi Ċiniżi individwali ta' 4,7 % u 10,1 % rispettivament (6).
            
         
               (4)
            
            
               Investigazzjoni li saret aktar qabel limitata għal Hangzhou Bioking Biochemical Engineering Co. Ltd inbdiet fid-29 ta' Lulju 2011 (7). Wara l-irtirar tal-ilment, il-proċedura twaqqfet bid-deċiżjoni tal-Kummissjoni tal-4 ta' Ġunju 2012 (8) mingħajr ma mponiet miżuri.
            
         1.2.   IL-BIDU TAL-INVESTIGAZZJONI
   
               (5)
            
            
               Fl-4 ta' Diċembru 2014, il-Kummissjoni Ewropea (“il-Kummissjoni”) bdiet investigazzjoni antidumping fir-rigward tal-importazzjonijiet fl-Unjoni ta' aċidu tartariku li joriġina mir-RPĊ, limitata għal Hangzhou Bioking Biochemical Engineering Co. Ltd (“Bioking” jew “il-produttur esportatur”) abbażi tal-Artikolu 5 tar-Regolament bażiku. Ippubblikat Notifika tal-Bidu f'Il-Ġurnal Uffiċjali tal-Unjoni Ewropea
                   (9) (“in-Notifika tal-Bidu”).
            
         
               (6)
            
            
               Il-Kummissjoni bdiet l-investigazzjoni wara lment ippreżentat fil-21 ta' Ottubru 2014 minn erba' produtturi tal-Unjoni tal-aċidu tartariku, Distillerie Bonollo S.r.l., Caviro Distillerie S.r.l., Industria Chimica Valenzana S.p.a. u Distilleries Mazzari S.p.a. (“l-ilmentaturi”), li jirrappreżentaw aktar minn 25 % tal-produzzjoni totali tal-aċidu tartariku fl-Unjoni. L-ilment kien jinkludi evidenza ta' dumping u tad-dannu materjali li rriżulta li kienet biżżejjed biex tiġġustifika l-bidu tal-investigazzjoni.
            
         
               (7)
            
            
               Wara l-bidu, il-produttur esportatur talab għal smigħ mal-Uffiċjal tas-Seduta fil-proċeduri kummerċjali. Il-produttur esportatur sostna li l-Kummissjoni kisret il-prinċipju ġenerali stabbilit fl-Artikolu VI tal-GATT u l-Artikolu 5.8 tal-Ftehim antidumping tad-WTO (WTO ADA) (10) billi beda investigazzjoni antidumping ġdida abbażi tal-Artikolu 5 tar-Regolament bażiku kontra kumpanija waħda, peress li investigazzjonijiet antidumping għandhom jitwettqu kontra l-pajjiżi terzi b'mod sħiħ. B'mod partikolari, huwa argumenta li l-investigazzjoni attwali kellha l-effett ta' eżami interim u għalhekk tmur kontra r-rapport tal-Korp tal-Appell tad-WTO imsemmi fil-premessa 2 ta' hawn fuq.
            
         
               (8)
            
            
               Tabilħaqq, investigazzjonijiet għad-difiża tal-kummerċ huma mwettqa kontra l-pajjiżi terzi kollha kemm huma milli kontra kumpanija waħda. Din il-kawża hija eċċezzjonalment mibdija kontra kumpanija waħda, skont l-Artikolu 5 tar-Regolament bażiku u mhux skont l-Artikolu 11(3) ta' dak ir-Regolament, f'konformità mar-rapport tal-Korp tal-Appell tad-WTO u mhux għall-kuntrarju tiegħu. Ir-rapport tal-Korp tal-Appell iċċara li produttur esportatur li ma jinstabx jagħmel dumping f'investigazzjoni oriġinali kellu jiġi eskluż mill-ambitu tal-miżuri definittivi imposti bħala riżultat ta' investigazzjoni bħal din u ma setax ikun soġġett għal eżamijiet sussegwenti tal-miżuri tal-bidu. Ma jirriżultax minn dan ir-rapport li produttur esportatur bħal dan u l-importazzjonijiet tiegħu ma setgħux jiġu investigati mill-ġdid għall-finijiet tal-protezzjoni kontra l-importazzjonijiet li huma l-oġġett ta' dumping u miżuri imposti meta l-kundizzjonijiet għall-impożizzjoni jiġu ssodisfatti.
            
         
               (9)
            
            
               Il-leġiżlazzjoni tal-Unjoni għandha, safejn possibbli, tiġi interpretata b'mod li huwa konsistenti mal-liġi internazzjonali, b'mod partikolari fejn id-dispożizzjonijiet ikkonċernati huma maħsubin biex idaħħlu fis-seħħ ftehim internazzjonali konkluż mill-Unjoni. Minħabba li l-ADA tad-WTO min-naħa waħda tippermetti impożizzjoni tal-miżuri biex jikkontrobattu dumping li jagħmel dannu, iżda min-naħa l-oħra ġiet interpretata mill-Korp tal-Appell bħala li ma tippermettix eżamijiet ta' kumpaniji li ma jinstabux li qed jagħmlu dumping matul investigazzjoni oriġinali, ir-Regolament bażiku jeħtieġ għalhekk li jiġi interpretat bħal li jippermetti lill-Unjoni tiftaħ investigazzjoni abbażi tal-Artikolu 5 tar-Regolament bażiku f'kawża bħal dik preżenti fejn hemm evidenza prima facie għal dumping ta' dannu.
            
         
               (10)
            
            
               Fi kwalunkwe każ, il-każistika tal-qrati tal-Unjoni tikkonferma li l-ebda mid-dispożizzjonijiet tar-Regolament bażiku ma timpedixxi proċedura antidumping ġdid taħt l-Artikolu 5 tar-Regolament bażiku limitat għal kumpanija waħda li ma nstabitx tagħmel dumping fi proċedura oħra iżda għal liema hemm attwalment evidenza prima facie għal dumping ta' dannu (11). Għalhekk, il-pretensjonijiet tal-produttur esportatur ġew irrifjutati.
            
         1.3.   PARTIJIET INTERESSATI
   
               (11)
            
            
               Fin-Notifika tal-Bidu, il-Kummissjoni stiednet lill-partijiet interessati biex jikkuntattjawha sabiex jieħdu sehem fl-investigazzjoni. Barra minn hekk, il-Kummissjoni infurmat speċifikament lill-ilmentaturi, lill-produtturi tal-Unjoni magħrufin oħrajn, lill-assoċjazzjoni tal-produtturi tal-Unjoni, lill-produttur esportatur u lill-awtoritajiet tar-Repubblika Popolari taċ-Ċina, lill-importaturi mhux relatati magħrufin, lill-fornituri u lill-utenti, dwar il-bidu tal-investigazzjoni, u stednithom biex jieħdu sehem.
            
         
               (12)
            
            
               Il-partijiet interessati kellhom opportunità li jikkummentaw fuq il-bidu tal-investigazzjoni u li jitolbu seduta mal-Kummissjoni u/jew mal-Uffiċjal tas-Seduta fil-proċeduri kummerċjali.
            
         1.4.   PRODUTTURI F'PAJJIŻ ANALOGU
   
               (13)
            
            
               Il-Kummissjoni għarrfet ukoll lil produtturi fl-Arġentina, fl-Awstralja, fil-Brażil, fiċ-Ċilì u fl-Indja dwar il-bidu tal-investigazzjoni u stednithom biex jieħdu sehem. Fin-Notifika tal-Bidu, il-Kummissjoni infurmat lill-partijiet interessati li hija tara lill-Arġentina bħala pajjiż terz b'ekonomija tas-suq (“pajjiż analogu”) fi ħdan it-tifsira tal-Artikolu 2(7)(a) tar-Regolament bażiku.
            
         1.5.   KAMPJUNAR
   
               (14)
            
            
               Fin-Notifika tal-Bidu, il-Kummissjoni ddikkjarat li hija tista' tagħmel kampjunar mill-partijiet interessati skont l-Artikolu 17 tar-Regolament bażiku.
            
         1.5.1.   Il-kampjunar tal-produtturi tal-Unjoni
   
   
               (15)
            
            
               Fin-Notifika tal-Bidu, il-Kummissjoni ħabbret li hija kienet għażlet proviżorjament kampjun tal-produtturi tal-Unjoni. Il-Kummissjoni għażlet il-kampjun abbażi tal-akbar volum tal-bejgħ fl-Unjoni, filwaqt li żgurat li ż-żewġ Stati Membri produtturi, l-Italja u Spanja, kienu rrappreżentati f'dak il-kampjun. Il-Kummissjoni bbażat ruħha fuq l-informazzjoni kollha disponibbli li tikkonċerna l-industrija tal-Unjoni, bħall-ilment, informazzjoni riċevuta minn Assoċjazzjoni Nazzjonali tad-Distillaturi Industrijali u Spirti fl-Italja (Assodistil) u produtturi oħrajn magħrufin li jieħdu sehem fl-eżerċizzju permanenti skont l-Artikolu 5(4) tar-Regolament bażiku. Dan il-kampjun proviżorju kien jikkonsisti fi tliet produtturi tal-Unjoni. Il-produtturi tal-Unjoni kampjunati ammontaw għal madwar 56 % tal-produzzjoni totali tal-Unjoni tal-prodott simili.
            
         
               (16)
            
            
               Il-Kummissjoni stiednet lill-partijiet interessati biex jikkummentaw fuq dan il-kampjun proviżorju.
            
         
               (17)
            
            
               Produttur wieħed tal-Unjoni, li ma kienx inkluż fil-kampjun proviżorju, sostna li l-kampjun ma kienx jirrappreżenta biżżejjed is-sitwazzjoni ta' produtturi iżgħar tal-Unjoni. Huwa argumenta li dan għandu jiġi inkluż fil-kampjun finali minħabba li l-effett ta' dannu tal-importazzjonijiet li huma l-oġġett ta' dumping minn Bioking kellhom prinċipalment impatt fuq kumpaniji iżgħar. L-Assoċjazzjoni Nazzjonali tad-Distillaturi Industrijali u Spirti fl-Italja (Assodistil) Taljana għamlet l-istess pretensjoni.
            
         
               (18)
            
            
               Il-produtturi tal-Unjoni tal-aċidu tartariku huma kollha SMEs. Iż-żieda ta' produttur iżgħar tal-Unjoni fil-kampjun ma kinitx sejra tbiddel b'mod fundamentali r-rappreżentattività tiegħu u ma kienx sejjer ikollu impatt sinifikanti fuq l-indikaturi ta' dannu evalwati abbażi tad-dejta tal-kampjun. Indikaturi makroekonomiċi bħal volumi tal-bejgħ (kif deskritti fil-premessa 109 huma fi kwalunkwe każ abbażi tad-dejta tal-industrija tal-Unjoni kollha kemm hi, jiġifieri l-produtturi kollha tal-Unjoni, inkluż il-produttur tal-Unjoni inkwistjoni.
            
         
               (19)
            
            
               Barra minn hekk, kien hemm aktar produtturi tal-Unjoni mhux kampjunati, kollha SMEs, li ammontaw għal volumi tal-bejgħ aktar sinifikanti, u li xtaqu jkunu parti mill-kampjun. Il-produttur tal-Unjoni inkwistjoni ma ta ebda raġuni oħra għala injora lil dawn il-produttur kollha u għażel il-kumpanija tiegħu minflok.
            
         
               (20)
            
            
               Ma ġie ppreżentat l-ebda kumment ieħor. Il-kampjun proviżorju ġie għaldaqstant ikkonfermat. Il-kampjun jirrappreżenta lill-industrija tal-Unjoni.
            
         1.5.2.   Kampjunar tal-importaturi
   
   
               (21)
            
            
               Biex tiddeċiedi jekk kienx meħtieġ li jittieħed kampjun u, jekk iva, biex tagħżel kampjun, il-Kummissjoni talbet lill-importaturi mhux relatati sabiex jipprovdu l-informazzjoni speċifikata fin-Notifika tal-Bidu.
            
         
               (22)
            
            
               Għaxar kumpaniji pprovdew l-informazzjoni mitluba. Madankollu, waħda minnhom biss kienet importatur/operatur tas-suq mhux relatat tal-prodott ikkonċernat. Id-disa' kumpaniji l-oħrajn kienu kkunsidrati bħala utenti u rċevew il-kwestjonarji rispettivi.
            
         
               (23)
            
            
               Fid-dawl tan-numru baxx ta' importaturi/operaturi tas-suq mhux relatati li jikkooperaw, il-Kummissjoni ddeċidiet li l-kampjunar ma kienx meħtieġ.
            
         1.6.   FORMOLI TA' PRETENSJONI GĦAL TRATTAMENT TA' EKONOMIJA TAS-SUQ (“TES”)
   
               (24)
            
            
               Għall-għanijiet tal-Artikolu 2(7)(b) tar-Regolament bażiku, il-Kummissjoni bagħtet formoli ta' pretensjoni tat-TES lill-produttur esportatur fir-RPĊ kif mitlub.
            
         1.7.   TWEĠIBIET GĦALL-KWESTJONARJU
   
               (25)
            
            
               Il-Kummissjoni bagħtet kwestjonarji lit-tliet produtturi tal-Unjoni kampjunati, lill-importaturi/operaturi tas-suq mhux relatati li kienu qegħdin jikkooperaw, lil disa' utenti, lil tlettax-il fornitur, lill-produttur esportatur fir-RPĊ u lill-produtturi f'ħames pajjiżi analogi potenzjali, jiġifieri l-Arġentina, l-Awstralja, il-Brażil, iċ-Ċilì u l-Indja. Barra minn hekk, produtturi potenzjali fl-Istati Uniti ġew ikkuntattjati bit-telefon. Dawn il-kuntatti, madanakollu, ikkonfermaw li ma kien hemm l-ebda produzzjoni ta' aċidu tartariku fl-Istati Uniti.
            
         
               (26)
            
            
               It-tweġibiet tal-kwestjonarju waslu mingħand it-tliet produtturi tal-Unjoni fil-kampjun, importatur mhux relatat wieħed li kien qed jikkoopera, tmien utenti, erba' fornituri fl-Unjoni, il-produttur esportatur fir-RPĊ u produttur wieħed fl-Awstralja.
            
         1.8.   ŻJARAT TA' VERIFIKA
   
               (27)
            
            
               Il-Kummissjoni fittxet u vverifikat l-informazzjoni kollha li hija qieset meħtieġa għad-determinazzjoni ta' dumping, id-dannu li jirriżulta u l-interess tal-Unjoni. Iż-żjarat ta' verifika skont l-Artikolu 16 tar-Regolament bażiku saru fil-bini tal-kumpaniji li ġejjin:
               
                            
                        
                        
                           Produtturi tal-Unjoni
                           
                                       —
                                    
                                    
                                       Caviro Distillerie S.r.l, Faenza, L-Italja;
                                    
                                 
                                       —
                                    
                                    
                                       Comercial Quimica Sarasa s.l., “Tydsa”, Girona, Spanja;
                                    
                                 
                                       —
                                    
                                    
                                       Distillerie Mazzari S.p.a., Ravenna, L-Italja.
                                    
                                 
                     
                            
                        
                        
                           Importatur mhux relatat
                           
                                       —
                                    
                                    
                                       RFI Food Ingredients Handelsgesellschaft mbH, Düsseldorf, il-Ġermanja;
                                    
                                 
                     
                            
                        
                        
                           Utenti
                           
                                       —
                                    
                                    
                                       DuPont Nutrition Biosciences ApS, Aarhus, id-Danimarka;
                                    
                                 
                                       —
                                    
                                    
                                       VG-Orth GmbH & Co. KG, Stadtoldendorf, il-Ġermanja.
                                    
                                 
                     
                            
                        
                        
                           Produttur esportatur fir-RPĊ
                           
                                       —
                                    
                                    
                                       Hangzhou Bioking Biochemical Engineering Co. Ltd, Tangqi industrial park, Yuhang District, Hangzhou, Zhejiang, iċ-Ċina.
                                    
                                 
                     
                            
                        
                        
                           Produttur fil-pajjiż analogu
                           
                                       —
                                    
                                    
                                       Australian Tartaric Products Pty Ltd, Colignan, Victoria, l-Awstralja.
                                    
                                 
                     
         1.9.   IL-PERJODU TAL-INVESTIGAZZJONI U L-PERJODU KKUNSIDRAT
   
               (28)
            
            
               L-investigazzjoni tad-dumping u d-dannu kopriet il-perjodu bejn l-1 ta' Ottubru 2013 u t-30 ta' Settembru 2014 (“il-perjodu ta' investigazzjoni”). L-eżaminazzjoni tax-xejriet rilevanti għall-valutazzjoni tad-danni kopriet il-perjodu mill-1 ta' Jannar 2011 sa tmiem il-perjodu tal-investigazzjoni (“il-perjodu kkunsidrat”).
            
         2.   IL-PRODOTT IKKONĊERNAT U L-PRODOTT SIMILI
   
   2.1.   IL-PRODOTT IKKONĊERNAT
   
               (29)
            
            
               Il-prodott ikkonċernat huwa l-aċidu tartariku, li joriġina mir-Repubblika Popolari taċ-Ċina li jeskludi l-aċidu tartariku D-(-)- b'rotazzjoni ottika negattiva ta' mill-inqas 12,0-il grad, imkejjel f'soluzzjoni ta' ilma skont il-metodu deskritt fil-Farmakopea Ewropea, li attwalment jaqa' fi ħdan il-kodiċi NM ex 2918 12 00 (kodiċi TARIC 2918120090) (“il-prodott ikkonċernat”).
            
         
               (30)
            
            
               L-aċidu tartariku jintuża bħala ingredjent fil-prodotti finali bħall-inbid u xorb ieħor, ikel u prodotti farmaċewtiċi, jew bħala addittiv biex iħaffef jew inaqqas ċerti proċessi kimiċi, pereżempju fil-kisi, fejn jintuża bħala ritardant.
            
         
               (31)
            
            
               Il-prodott ikkonċernat jista' jinkiseb jew mill-prodotti sekondarji tal-inbid, b'mod partikolari mill-karfa tal-inbid, hekk kif inhu l-każ tal-produtturi kollha tal-Unjoni (“aċidu tartariku naturali”) jew, permezz ta' sinteżi kimika, mill-benżina u anidride malejka, bis-sustanza tal-aħħar tkun il-materja prima ewlenija użata minn Bioking (“aċidu tartariku sintetiku”).
            
         2.2.   PRODOTT SIMILI
   
               (32)
            
            
               L-investigazzjoni uriet li dawn il-prodotti li ġejjin għandhom l-istess karatteristiċi fiżiċi u kimiċi bażiċi kif ukoll l-istess użi bażiċi:
               
                           —
                        
                        
                           Il-prodott ikkonċernat;
                        
                     
                           —
                        
                        
                           Il-prodott li ġie prodott u nbiegħ mill-produttur esportatur fis-suq domestiku tar-RPĊ.
                        
                     
                           —
                        
                        
                           Il-prodott li ġie prodott u nbiegħ fis-suq domestiku fil-pajjiż analogu magħżul kif deskritt fil-premessi (63) sa (68) t'hawn taħt; u
                        
                     
                           —
                        
                        
                           Il-prodott li ġie prodott u nbiegħ fl-Unjoni mill-industrija tal-Unjoni.
                        
                     
         
               (33)
            
            
               Il-Kummissjoni ddeċidiet li dawn il-prodotti huma prodotti simili fi ħdan it-tifsira tal-Artikolu 1(4) tar-Regolament bażiku.
            
         2.3.   PRETENSJONIJIET RIGWARD L-AMBITU TAL-PRODOTT
   
               (34)
            
            
               Parti interessata sostniet li aċidi tartariċi sintetiċi u naturali ma kinux prodotti simili. Skont din il-parti, iż-żewġ tipi ta' aċidi tartariċi varjaw f'termini ta' materja prima, proċess tal-produzzjoni, kostijiet tal-produzzjoni, trattament regolatorju, perċezzjoni tal-klijent, karatteristiċi fiżiċi u użi aħħarin. Dawn id-differenzi ma ppermettewx li jsir tqabbil ġust bejn aċidu tartariku sintetiku prodott minn Bioking u aċidu tartariku naturali prodott mill-industrija tal-Unjoni.
            
         
               (35)
            
            
               Intqal ukoll li, permezz tal-karatteristiċi distinti tiegħu, aċidu tartariku sintetiku issodisfa aħjar ċertu ħtiġijiet tal-utent. L-aċidu tartariku sintetiku huwa prodott mill-anidride malejka, li d-disponibbiltà tagħha mhijiex dipendenti fuq kundizzjonijiet klimatiċi, filwaqt li l-aċidu tartariku naturali huwa prodott mit-tartrat tal-kalċju miksub mill-karfa tal-inbid u għaldaqstant id-disponibbiltà tiegħu tvarja skont il-kwalità tal-ħsad tal-għeneb għall-inbid, jiġifieri mill-kundizzjonijiet klimatiċi. Għalhekk, minħabba s-sigurtà tal-provvista u l-istabbiltà tal-prezzijiet, il-kompetizzjoni bejn iż-żewġ tipi ta' aċidu tartariku kienet deskritta bħala waħda limitata.
            
         
               (36)
            
            
               L-Artikolu 1(4) tar-Regolament bażiku jipprovdi li għall-finijiet ta' investigazzjoni antidumping, il-prodotti huma kkunsidrati simili meta jkunu identiċi jew simili f'kull rigward jew meta jkollhom karatteristiċi li jixxiebhu ħafna. Għandhom jitqiesu numru ta' fatturi, inkluż il-karatteristiċi fiżiċi, tekniċi u kimiċi tal-prodotti, l-użu tagħhom, l-interkambjabbiltà tagħhom, il-perċezzjoni tal-klijent, mezzi ta' distribuzzjoni, proċessi tal-manifattura, kostijiet tal-produzzjoni u kwalità.
            
         
               (37)
            
            
               L-investigazzjoni stabbilixxiet li aċidu tartariku manifatturat minn Bioking, mill-produttur tal-pajjiż analogu u mill-industrija tal-Unjoni għandu formola kimika identika u li jikkondividu l-istess karatteristiċi tekniċi u fiżiċi minkejja d-differenza tal-materja prima, il-proċess tal-produzzjoni jew il-kostijiet tal-produzzjoni. Differenzi bħal dawn li jirrelataw mal-produzzjoni ma jistgħux idgħajfu s-similarità tal-prodotti finali minħabba li s-similarità hija stabbilita abbażi tal-formula kimika identika u l-istess karatteristiċi tekniċi u fiżiċi. Barra minn hekk, il-prodotti ġew imqiegħda fis-suq fi gradi simili, kellhom applikazzjonijiet simili tal-użu finali u kienu interkambjabbli. Eċċezzjoni waħda tirrelata mas-settur tal-UE li jipproduċi l-inbid fejn l-użu tal-aċidu tartariku sintetiku mhuwiex permess mill-miżuri regolatorji tal-UE (12), madanakollu, mhix daqstant li telimina s-similaritajiet pertinenti l-oħrajn. Is-setturi tas-swieq l-oħrajn kollha huma f'kompetizzjoni miftuħa u diretta. Tabilħaqq, l-investigazzjoni uriet li l-utenti tas-setturi tal-ikel, kostruzzjoni u tal-farmaċewtika kienu qed jixtru kemm aċidu tartariku sintetiku kif ukoll naturali. Għalhekk, il-pretensjonijiet ma kinux f'konformità mas-sejbiet tal-investigazzjoni u huwa kkonfermat li l-prodotti kienu identiċi.
            
         
               (38)
            
            
               Għandu jitqies li l-prodotti ġew kkunsidrati simili fl-investigazzjonijiet preċedenti msemmijin fil-premessa 1 sa 4 ta' hawn fuq.
            
         3.   DUMPING
   
   3.1.   IL-VALUR NORMALI
   3.1.1.   Trattament ta' ekonomija tas-suq (“TES”)
   
   
               (39)
            
            
               Il-Kummissjoni vvalutat il-pretensjoni tat-TES tal-produttur esportatur u wettqet ukoll żjara ta' verifika fil-bini tiegħu.
            
         
               (40)
            
            
               Sussegwentement, il-Kummissjoni żvelat is-sejbiet tat-TES lill-produttur esportatur, lill-awtoritajiet tal-pajjiż inkwistjoni u lill-industrija tal-Unjoni. Il-partijiet interessati kellhom opportunità li jikkummentaw dwar is-sejbiet u li jitolbu seduta mal-Kummissjoni u/jew mal-Uffiċjal tas-Seduta fil-proċeduri kummerċjali. Il-Kummissjoni kkunsidrat il-fehmiet ippreżentati. Il-Kummissjoni infurmat lill-partijiet interessati bid-determinazzjoni finali tat-TES.
            
         
               (41)
            
            
               L-investigazzjoni stabbilixxiet li, filwaqt li ssodisfa r-rekwiżiti tal-kriterji l-oħrajn tal-Artikolu 2(7)(c) tar-Regolament bażiku, il-produttur esportatur ma ssodisfax ir-rekwiżiti tal-ewwel kriterju (“kriterju 1”) minħabba li l-prezz domestiku tal-materja prima bażika li tirrappreżenta input maġġuri, l-anidride malejka, li ħallas waqt il-perjodu tal-investigazzjoni, kien sistematikament taħt il-prezzijiet internazzjonali u ma kienx jirrifletti l-valuri tas-suq. Barra minn hekk, il-prezzijiet baxxi tax-xiri ta' anidride malejka mħallsa minn Bioking ikkorrispondew għall-prezz domestiku Ċiniż għall-anidride malejka li kien ukoll sistematikament aktar baxx mill-prezzijiet internazzjonali. Il-medja tad-differenza fil-prezz stabbilita waqt il-perjodu tal-investigazzjoni għal Bioking kienet 14 %.
            
         
               (42)
            
            
               Id-differenza fil-prezz imsemmija fil-premessa 41 ta' hawn fuq kienet ir-riżultat tat-tqabbil bejn il-prezzijiet domestiċi tal-anidride malejka mħallsin minn Bioking fir-RPĊ waqt il-perjodu ta' investigazzjoni u l-prezzijiet domestiċi fi swieq oħrajn. Sabiex wettqet tqabbil tal-prezz ta' dan it-tip, il-Kummissjoni l-ewwel iddeterminat id-disponibbiltà tal-prezzijiet domestiċi tal-anidride malejka (li rriżultaw mill-forzi tas-suq) għal kull pajjiż, u t-tipi komparabbli tal-anidride malejka f'dawk il-pajjiżi mal-anidride malejka użata minn Bioking u l-anidride malejka fis-suq domestiku fir-RPĊ kollha kemm hi. Il-Kummissjoni kkunsidrat li s-suq komparabbli għandu jkun fl-istess żona ġeografika għar-raġunijiet tal-kostijiet tat-trasport. Il-Kummissjoni għalhekk iddeterminat li l-karatteristiċi tas-suq domestiku fit-Tajwan, li huwa ġeografikament l-eqreb suq għar-RPĊ, ippermettewlha biex twettaq tqabbil xieraq mal-prezzijiet imħallsin minn Bioking u mal-prezzijiet domestiċi tal-anidride malejka fir-RPĊ b'mod ġenerali.
            
         
               (43)
            
            
               Id-dejta użata għat-tqabbil tal-prezzijiet domestiċi fir-RPĊ u f'pajjiżi terzi, inkisbet minn fornitur indipendenti tad-dejta tas-suq (13). It-tqabbil sar bejn il-prezzijiet tax-xiri għall-anidride malejka ta' Bioking, (abbażi tad-dejta verifikata ta' Bioking), il-prezz domestiku Ċiniż għall-anidride malejka, (ikkalkulat mingħajr VAT), u l-prezz domestiku fit-Tajwan, (mingħajr VAT) skont il-fornitur indipendenti. Il-Kummissjoni analizzat ukoll id-dejta tal-prezzijiet domestiċi tal-anidride malejka fi swieq oħrajn (l-Istati Uniti u l-Unjoni), u r-riżultati tat-tqabbil bejn prezzijiet domestiċi fir-RPĊ u l-prezzijiet domestiċi fl-Istati Uniti u l-Unjoni, rispettivament, urew differenza medja fil-prezz anke sostanzjalment ogħla minn dak stabbilit fit-Tajwan.
            
         
               (44)
            
            
               Id-differenzi fil-prezzijiet bejn iċ-Ċina u pajjiż terz ieħor, il-prezzijiet domestiċi tal-pajjiż jistgħu jiġu spjegati bil-fatt li r-reġim tal-VAT Ċiniż ma jippermettix rimborż sħiħ tal-input tal-VAT fil-każ tal-esportazzjoni tal-anidride malejka. Dan ir-reġim tal-VAT għalhekk jiskoraġġixxi l-esportazzjonijiet tal-anidride malejka mir-RPĊ. Skont il-liġi Ċiniża, il-kumpaniji li jesportaw l-anidride malejka mir-RPĊ għandhom iħallsu VAT ta' 17 %. Madanakollu, parti biss mill-input relatat tal-VAT hija rimborżata. Fil-perjodu tal-investigazzjoni, ir-rimborż ammonta għal 9 % tal-input tal-VAT. Għalhekk, il-politika segwita mir-RPĊ permezz ta', pereżempju, l-istabbiliment ta' kundizzjonijiet xejn favorevoli tal-VAT fuq l-esportazzjonijiet ta' materja prima partikolari (14) l-ewwel tirriżulta fi prezzijiet (netti) mrażżna tal-esportazzjoni ta' materja prima ta' dan it-tip mir-RPĊ (bħala esportaturi mir-RPĊ għandhom jikkompetu fis-swieq internazzjonali ma' kumpaniji li ġeneralment ma jħallsux VAT fuq bejgħ tal-esportazzjoni), u t-tieni, b'inċentiv biex il-bejgħ jiġi ttrasferit lejn is-suq domestiku, b'hekk jitbaxxew il-prezzijiet domestiċi taħt il-prezzijiet internazzjonali.
            
         
               (45)
            
            
               Barra minn hekk, l-investigazzjoni stabbilixxiet li l-anidride malejka huwa magħmul mill-benżen jew mill-butan li jammonta għall-90 % tal-kost totali tal-manifattura. Barra minn hekk, instab ukoll li l-kwotazzjonijiet tal-prezz għall-anidride malejka fir-RPĊ huma fuq l-istess livell irrispettivament minn jekk huwiex magħmul mill-benżen jew mill-butan. Esportazzjonijiet tal-benżen mir-RPĊ huma soġġetti għall-40 % tat-taxxa tal-esportazzjoni u l-VAT imħallas ma jingħatax lura meta jkun esportat. Għalhekk, jista' jiġi konkluż b'mod raġonevoli li s-suq tal-benżen fir-RPĊ għandu impatt indirett fuq is-suq għall-anidride malejka prodott mill-butan, bħal dak użat minn Bioking, u jikkontribwixxi aktar għad-distorsjoni globali tas-suq tal-anidride malejka fir-RPĊ.
            
         
               (46)
            
            
               Finalment, l-investigazzjoni uriet li numru ta' produtturi tal-anidride malejka fir-RPĊ kienu sjieda tal-Istat u li kien hemm kapaċità żejda sinifikanti fuq is-suq Ċiniż. Jista' jiġi konkluż b'mod raġonevoli li l-persistenza tal-kapaċità żejda hija marbuta mal-istatus protett tal-kumpaniji sjieda tal-Istat li jipprojbixxu l-mekkaniżmu tas-suq normali bħal konsolidazzjoni u għeluq biex jindirizzaw dawn il-kapaċitajiet eċċessivi.
            
         
               (47)
            
            
               B'kunsiderazzjoni ta' dak li ntqal hawn fuq, is-suq domestiku Ċiniż tal-anidride malejka huwa meqjus wieħed distort kollu kemm hu.
            
         
               (48)
            
            
               Wara d-divulgazzjoni, il-produttur esportatur sostna li t-tqabbil tal-prezz għall-anidride malejka li hemm referenza għalih fil-premessi minn 41 sa 44 kien ibbażat fuq il-prezzijiet domestiċi u għalhekk mhuwiex xieraq. Minflok, il-produttur esportatur issuġġerixxa li l-prezzijiet tal-esportazzjoni mis-swieq terzi kellhom jitqabblu mal-prezzijiet domestiċi Ċiniżi. Il-produttur esportatur ipprovda tqabbil alternattiv tal-prezzijiet bejn il-prezzijiet tal-esportazzjoni internazzjonali u l-prezzijiet domestiċi Ċiniżi. Il-produttur esportatur issuġġerixxa wkoll li tqabbil tal-prezz bejn il-prezz tax-xiri tiegħu u l-prezzijiet tal-esportazzjoni tal-Istati Uniti abbażi tad-dejtabejż tal-istatistika tad-dwana tal-Istati Uniti juri li l-prezz tax-xiri tiegħu kien sistematikament ogħla mill-prezzijiet tal-esportazzjoni tal-Istati Uniti lejn swieq varji ta' pajjiżi terzi. Il-produttur esportatur sostna wkoll li l-kost tal-materja prima għall-anidride malejka (prezz tal-butan) fit-Tajwan kien ogħla minn dak fir-RPĊ jew fl-Istati Uniti u li għal dawn ir-raġunijiet it-tqabbil mal-prezzijiet Tajwaniżi ma kienx xieraq.
            
         
               (49)
            
            
               It-tqabbil alternattiv tal-prezzijiet tal-esportazzjoni internazzjonali pprovduti mill-produttur esportatur ma kienx xieraq. Kif spjegat fil-premessa 42, il-prezzijiet domestiċi komparabbli ma' termini simili tal-kunsinna kienu kkunsidrati bażi xierqa għat-tqabbil. Qiegħed jiġi nnotat ukoll li Bioking ma ppreżentat ebda raġuni biex tiġġustifika t-talba tagħha li l-użu tal-prezzijiet domestiċi għat-tqabbil fih innifsu ma kienx ikun xieraq. Barra minn hekk, kif spjegat fil-premessa 42, l-investigazzjoni kkonkludiet li minħabba l-kostijiet tat-trasport, is-suq ġeografikament l-aktar viċin probabbilment aktarx kien ikun l-aktar bażi raġonevoli għat-tqabbil. Għalhekk, il-pretensjonijiet li t-Tajwan ma kkostitwixxitx bażi xierqa ta' tqabbil, jew li bażi oħra għal tqabbil, kemm id-dejta dwar il-prezzijiet tal-esportazzjoni sottomessa minn Bioking jew mill-istatistika tad-dwana tal-Istati Uniti, ikunu aktar xierqa, ġew irrifjutati.
            
         
               (50)
            
            
               Il-produttur esportatur sostna wkoll li kwalunkwe impatt potenzjali fuq il-prezz tal-esportazzjoni (nett) u konsegwentement fuq il-prezz domestiku Ċiniż tal-anidride malejka bħala konsegwenza tar-reġim tal-VAT imsemmi fil-premessa 44 kien esaġerat u jkun biss wieħed minimu. Madanakollu, din il-pretensjoni ma ġietx sostanzjata b'evidenza fattwali. Fi kwalunkwe każ, abbażi tal-informazzjoni disponibbli waqt l-investigazzjoni u kif muri wkoll mid-differenzi fil-prezzijiet spjegati fil-premessi 41 sa 44, id-differenza tkun sinifikanti u ogħla minn dik iddikkjarata mill-produttur esportatur. Għalhekk, din il-pretensjoni ġiet irrifjutata.
            
         
               (51)
            
            
               Il-produttur esportatur sostna wkoll li distorsjonijiet potenzjali permezz tal-interferenza mill-Istat fil-prezzijiet tal-benżen ikunu irrelevanti peress li l-butan kien qiegħed isir l-istipulant tal-prezz fis-suq ewlieni u jissostitwixxi progressivament il-benżen derivat mill-anidride malejka fis-suq. Kif spjegat hawn fuq fil-premessa 45 il-prezzijiet tal-esportazzjoni tal-anidride malejka mir-RPĊ huma fuq l-istess livell irrispettivament minn jekk humiex magħmula mill-benżen jew mill-butan. Dan jindika li s-suq tal-benżen fir-RPĊ għandu impatt indirett fuq l-anidride malejka prodott mill-butan, bħal dak li jintuża minn Bioking, u jkompli jikkontribwixxi għad-distorsjoni tas-suq tal-anidride malejka globali. Fi kwalunkwe każ, is-sejba li l-kostijiet ta' Bioking għal inputs maġġuri ma jirriflettux b'mod sostanzjali l-valuri tas-suq ġiet stabbilita abbażi tad-dejta provduta mill-produttur esportatur. Fl-aħħar, il-produttur esportatur ma appoġġjax il-pretensjoni tiegħu b'evidenza dwar id-differenzi materjali sistematiċi allegati f'dan ir-rigward. Għaldaqstant, din il-pretensjoni ġiet irrifjutata.
            
         
               (52)
            
            
               Il-produttur esportatur sostna wkoll li l-istatus protett tal-intrapriżi sjieda tal-Istat li jipproduċi anidride malejka, kif ikkonfermat mill-investigazzjoni tat-TES tal-Kummissjoni u kif spjegat fid-divulgazzjoni tat-TES għall-produttur esportatur, ma kien ikollu ebda rilevanza peress li l-produttur esportatur kien qed jixtri anidride malejka l-aktar minn fornituri bi sjieda privata. Fir-rigward ta' din il-pretensjoni, kien ikkunsidrat li anke jekk il-fornituri kienu prinċipalment bi sjieda privata xorta waħda setgħu jkunu soġġetti għall-pressjoni tal-prezz eżerċitata mill-kapaċità żejda u l-istatus protett tal-intrapriżi sjieda tal-Istat li jipproduċu l-anidride malejka. Barra minn hekk, Bioking ma wrietx l-oppost. Fi kwalunkwe każ, il-paragun tal-prezz tax-xiri ta' Bioking mal-prezzijiet internazzjonali wera li l-prezzijiet ta' Bioking kienu tabilħaqq distorti u li dan ikkorrisponda mad-distorsjoni ġenerali tas-suq Ċiniż. Għalhekk, din il-pretensjoni ġiet irrifjutata.
            
         
               (53)
            
            
               Il-produttur esportatur sostna li d-determinazzjoni tan-nuqqas ta' konformità mal-kriterju 1 minħabba r-reġim tar-rifużjoni tal-VAT Ċiniż kien ikun inkonsistenti mar-regoli tal-GATT/WTO hekk kif sistemi tar-rifużjoni tal-VAT differenti kienu permessi taħt dawn ir-regoli u ma kinux ikkunsidrati li jwasslu għal distorsjoni tal-prezzijiet tas-suq. Dan ikun ikkonfermat mill-fatt li r-RPĊ ma wettqet l-ebda impenn speċjali fuq is-sistema tar-rifużjoni tal-VAT skont il-Protokoll tal-Adeżjoni tad-WTO tagħha. Finalment, il-produttur esportatur sostna li t-TES ma ġiex irrifjutat bħala riżultat tas-sistema tar-rifużjoni tal-VAT Ċiniż fi kwalunkwe investigazzjoni aktar qabel u għalhekk lanqas ma seta' jikkostitwixxi raġuni għaċ-ċaħda tat-TES f'din l-investigazzjoni lanqas.
            
         
               (54)
            
            
               Irrispettivament mill-fatt li sistemi tar-rifużjoni tal-VAT differenti huma permessi skont ir-regoli tal-GATT/WTO, f'dan il-każ instab li r-reġim tal-VAT Ċiniż tabilħaqq rażżan il-prezzijiet tal-esportazzjoni (netti) Ċiniżi u skoraġġixxa l-esportazzjonijiet tal-anidride malejka mir-RPĊ. Bħala konsegwenza, u kif deskritt fil-premessa 43 t'hawn fuq, kien stabbilit li anke l-prezzijiet domestiċi Ċiniżi ġew imrażżna u dan ħoloq distorsjoni fis-suq. Għalhekk, dawn il-pretensjonijiet ġew irrifjutati.
            
         
               (55)
            
            
               Fir-rigward tal-pretensjoni li t-TES ma ġiex irrifjutat bħala riżultat tas-sistema tar-rifużjoni tal-VAT Ċiniża fi kwalunkwe investigazzjoni aktar qabel, qiegħed jiġi mfakkar li f'investigazzjoni aktar qabel (15) in-nuqqas tar-rifużjoni tal-VAT kien argument li appoġġja valutazzjoni negattiva tat-TES. Għalhekk, din il-pretensjoni ġiet irrifjutata.
            
         
               (56)
            
            
               L-investigazzjoni attwali stabbilixxiet li l-prezzijiet tal-anidride malejka mħallsin minn Bioking kif ukoll il-prezzijiet ġenerali fir-RPĊ ma rriflettewx il-valuri tas-suq hekk kif kienu sistematikament aktar baxxi mill-prezzijiet internazzjonali. Is-sistema tar-rifużjoni tal-VAT Ċiniża ġiet analizzata bħala spjegazzjoni tad-distorsjoni. Għal kull investigazzjoni d-deċiżjoni tat-TES hija magħmula b'mod indipendenti, abbażi taċ-ċirkustanzi speċifiċi rilevanti għall-investigazzjoni inkwistjoni. L-investigazzjoni preżenti stabbilixxiet li kriterju 1 tal-Artikolu 2(7)(c) tar-Regolament bażiku ma ġiex sodisfatt abbażi taċ-ċirkustanzi partikolari kif diskussi hawn fuq. Għalhekk, dan l-argument ġie rrifjutat.
            
         
               (57)
            
            
               Wara d-divulgazzjoni, l-ilmentaturi tennew li kellhom id-dubji tagħhom li l-investimenti tal-produttur esportatur matul il-perjodu tal-investigazzjoni, inkluż id-drittijiet għall-użu tal-art, setgħu ġew iffinanzjati biss mill-qligħ miżmum tal-kumpanija, speċjalment peress li l-kumpanija ħallset ukoll dividendi fis-sena finanzjarja 2013. L-ilmentaturi komplew isostnu li l-qligħ miżmum seta' nkiseb bħala riżultat tar-rati tat-taxxa preferenzjali ta' qabel permezz tal-programm tal-promozzjoni għall-industriji Hi-tech Ċiniżi. Dawn il-pretensjonijiet li jikkonċernaw it-tieni kriterju tal-Artikolu 2(7)(c) tar-Regolament bażiku ma kinux sostanzjati b'xi evidenza. Għalhekk, dawn ġew irrifjutati.
            
         
               (58)
            
            
               L-ilmentaturi sostnew ukoll li, l-produttur esportatur ma kienx konformi mal-istandards internazzjonali tal-kontabbiltà kif stipulat fit-tieni inċiż tal-Artikolu 2(7)(c) tar-Regolament bażiku minħabba li ma rreġistrax apprezzament u/jew indeboliment fi tranżazzjoni ta' skambju ta' assi fejn dritt għall-użu tal-art miksub qabel kien skambjat ma' wieħed aktar xieraq. Madanakollu, l-evalwazzjoni ta' assi akkwistat fi tranżazzjoni ta' skambju ta' assi bl-ammont miżmum tal-assi mogħti (minflok tal-valur ġust) hija trattament kontabilistiku li huwa rikonoxxut ukoll mill-istandards internazzjonali tal-kontabbiltà. Għalhekk, dan l-argument ġie rrifjutat.
            
         
               (59)
            
            
               L-ilmentaturi komplew isostnu li t-tieni inċiż tal-Artikolu 2(7)(c) tar-Regolament bażiku ma jkunx sodisfatt peress li l-kontijiet tal-produttur esportatur tħejjew u ġew ivverifikati skont l-istandards tal-kontabbiltà Ċiniżi li kienu jkunu differenti mill-istandards internazzjonali tal-kontabbiltà kif meħtieġ mill-Artikolu 2(7)(c) tar-Regolament bażiku. L-investigazzjoni madanakollu uriet li, minkejja r-referenza statutorja magħmula biss għall-istandards tal-kontabbiltà Ċiniżi, l-istandards tal-kontabbiltà applikati mill-produttur esportatur kienu f'konformità mal-istandards internazzjonali. Għalhekk, dan l-argument ġie rrifjutat.
            
         
               (60)
            
            
               Finalment, l-ilmentaturi sostnew li l-Kummissjoni ma kellhiex tevalwa l-prezz imħallas għad-drittijiet għall-użu tal-art kontra l-prezzijiet ta' referenza fir-RPĊ iżda kontra l-prezzijiet tal-art f'pajjiżi terzi, bħat-Tajwan, l-Indoneżja u l-Indja. L-ilmentaturi komplew isostnu li l-prezzijiet imħallsa għad-drittijiet għall-użu tal-art setgħu kienu inqas mill-prezzijiet tal-ekonomija tas-suq. Madanakollu, il-pretensjoni li d-drittijiet għall-użu tal-art kienu inqas mill-prezzijiet tas-suq ma kinitx issostanzjata u lanqas ma kienet konsistenti mas-sejbiet tal-investigazzjoni li, għall-kuntrarju, sabet li l-prezzijiet irriflettew prezzijiet tas-suq raġonevoli prevalenti fir-RPĊ u kienu wkoll f'konformità ma' rapport ta' evalwazzjoni indipendenti. Finalment, fir-rigward tas-suġġeriment tal-ilmentaturi li d-drittijiet għall-użu tal-art kellhom jiġu evalwati kontra l-prezzijiet tal-pajjiżi terzi, huwa mfakkar li valutazzjoni skont l-Artikolu 2(7)(c) tar-Regolament bażiku tista', iżda m'għandhiex, tkun abbażi tal-prezzijiet tal-pajjiżi terzi. Fi kwalunkwe każ, l-ilmentaturi ma ppreżentaw ebda raġuni biex jiddubita l-adegwatezza tal-użu ta' rapport ta' evalwazzjoni indipendenti. Għalhekk, dan l-argument ġie rrifjutat.
            
         
               (61)
            
            
               Fid-dawl tal-kunsiderazzjonijiet preċedenti u ta' dawk fid-divulgazzjoni speċifika pprovduti diġà lill-produttur esportatur, il-produttur esportatur ma setax jingħata t-TES f'din l-investigazzjoni.
            
         3.1.2.   Il-pajjiż analogu
   
   
               (62)
            
            
               Skont l-Artikolu 2(7)(a) tar-Regolament bażiku, il-valur normali għandu jkun determinat abbażi tal-prezz jew tal-valur maħdum f'pajjiż terz b'ekonomija tas-suq għall-produtturi esportaturi li ma ngħatawx TES. Għal dan il-għan, kellu jintgħażel pajjiż terz b'ekonomija tas-suq (“il-pajjiż analogu”).
            
         
               (63)
            
            
               Fin-Notifika tal-Bidu, il-Kummissjoni infurmat lill-partijiet interessati li hija tara lill-Arġentina bħala pajjiż analogu xieraq u stiednet lill-partijiet interessati sabiex jikkummentaw.
            
         
               (64)
            
            
               Il-Kummissjoni ikkuntattjat lill-awtoritajiet ta' ħames pajjiżi analogi potenzjali (l-Arġentina, l-Awstralja, il-Brażil, iċ-Ċilì u l-Indja). Il-kuntatti mal-produtturi potenzjali fl-Istati Uniti, madanakollu kkonfermaw li ma kien hemm l-ebda produzzjoni ta' aċidu tartariku fl-Istati Uniti. Abbażi tal-informazzjoni riċevuta, il-Kummissjoni talbet għal informazzjoni minn 26 produttur potenzjali tal-prodott simili fl-Arġentina, l-Awstralja, il-Brażil, iċ-Ċilì u l-Indja biex jipprovdu informazzjoni.
            
         
               (65)
            
            
               Produttur wieħed biss fl-Awstralja wieġeb u pprovda lill-Kummissjoni bl-informazzjoni mitluba.
            
         
               (66)
            
            
               L-investigazzjoni stabbilixxiet li l-produzzjoni domestika fl-Awstralja hija f'kompetizzjoni mal-importazzjonijiet tal-aċidu tartariku minn tal-inqas mir-RPĊ. Ma kien hemm l-ebda dazju fis-seħħ għall-importazzjonijiet ta' aċidu tartariku. Kif imsemmi fil-premessi 36 u 37 l-aċidu tartariku prodott mill-produttur uniku li kkoopera fl-Awstralja, instab li huwa simili għall-prodott li ġie prodott u esportat mir-RPĊ minkejja d-differenzi fil-proċess tal-produzzjoni. Abbażi tal-informazzjoni disponibbli, is-suq domestiku Awstraljan kien għalhekk meqjus xieraq għall-għan li jiġi stabbilit il-valur normali.
            
         
               (67)
            
            
               Il-produttur esportatur sostna li l-prezzijiet tal-esportazzjoni tal-aċidu tartariku tal-Arġentina, l-Awstralja u l-Istati Uniti huma ħafna inqas mill-prezzijiet ta' esportazzjoni ta' Bioking u għalhekk l-użu ta' dawk il-prezzijiet jikkonferma n-nuqqas ta' dumping. Il-pretensjoni hija irrelevanti minħabba li pajjiż analogu ma jintgħażilx skont il-livell tal-prezzijiet tal-esportazzjoni tiegħu. Barra minn hekk, produttur wieħed biss minn pajjiż analogu potenzjali wieħed ipprovda l-kooperazzjoni meħtieġa. Il-produttur esportatur għamel pretensjonijiet ulterjuri li jikkonċernaw l-ambitu tal-prodott. Dawn huma indirizzati fil-premessi 34 sa 38 t'hawn fuq.
            
         
               (68)
            
            
               Fid-dawl tal-fatt li l-produttur wieħed biss f'pajjiż analogu potenzjali wieħed ikkoopera u minħabba li l-Awstralja hija kkunsidrata bħala suq analogu xieraq, il-Kummissjoni għażlet lill-Awstralja bħala pajjiż analogu skont l-Artikolu 2(7)(a) tar-Regolament bażiku.
            
         3.1.3.   Il-valur normali
   
   
               (69)
            
            
               Fl-eżami interim l-aktar riċenti tal-miżuri fis-seħħ applikabbli għar-RPĊ ħlief għal Bioking (16) l-Arġentina ngħażlet bħala pajjiż analogu. Il-valur normali kien abbażi ta' valur maħdum li jirrifletti d-differenzi oġġettivi fil-metodu tal-produzzjoni bejn l-Arġentina u r-RPĊ li nstab li kellu impatt sinifikanti fuq il-prezzijiet u l-kostijiet. Fil-każ inkwistjoni, id-differenza fil-metodu tal-produzzjoni bejn l-Awstralja u r-RPĊ hija wkoll preżenti. L-investigazzjoni ma żvelat l-ebda ċirkostanza li tiġġustifika approċċ differenti minn dak segwit fl-eżami interim. Partijiet interessati lanqas ma ppreżentaw ebda kumment f'dan ir-rigward. Għalhekk, huwa kkunsidrat li l-valur normali għandu jkun abbażi ta' valur normali maħdum fl-Awstralja li jirrifletti d-differenzi oġġettivi fil-metodu tal-produzzjoni bejn l-Awstralja u r-RPĊ.
            
         
               (70)
            
            
               Għal dak il-għan, il-Kummissjoni użat il-prezz għall-anidride malejka kif misjub fit-Tajwan għall-għanijiet tad-determinazzjoni tat-TES (ara premessa 42) bħala l-punt tat-tluq għall-kalkolu tagħha tal-kostijiet tal-manifattura. Ammont raġonevoli għall-bejgħ, kostijiet ġenerali u amministrattivi (“SG&A”) u għall-profitt ġew stabbiliti abbażi tad-dejta attwali tal-produttur tal-pajjiż analogu.
            
         
               (71)
            
            
               L-uniku produttur Awstraljan li kkoopera pproduċa u biegħ tip ta' prodott wieħed biss li kien identiku għal wieħed mit-tipi tal-prodotti mibjugħin għall-esportazzjoni lill-Unjoni mill-produttur esportatur. Il-Kummissjoni użat il-valur normali maħdum tat-tip tal-aċidu tartariku prodott u mibjugħ fl-Awstralja li jikkorrispondi għat-tipi kollha ta' aċidu tartariku mibjugħ u esportat minn Bioking lill-Unjoni matul il-perjodu tal-investigazzjoni. L-approċċ kien ikkunsidrat xieraq f'dan il-każ peress li l-proċess tal-produzzjoni għat-tipi kollha ta' aċidu tartariku mibjugħ u esportat minn Bioking lill-Unjoni waqt il-perjodu tal-investigazzjoni kien essenzjalment l-istess u minħabba li l-eżaminazzjoni tal-proċess tal-produzzjoni uriet eżistenza ta' prattikament l-ebda differenza fil-kost tal-produzzjoni tagħhom.
            
         3.1.4.   Il-prezz tal-esportazzjoni
   
   
               (72)
            
            
               Il-produttur esportatur esporta direttament lill-klijenti indipendenti fl-Unjoni. Għalhekk, il-prezz tal-esportazzjoni kien abbażi tal-prezz attwalment imħallas jew li jista' jitħallas għall-prodott ikkonċernat meta mibjugħ għall-esportazzjoni lejn l-Unjoni, skont l-Artikolu 2(8) tar-Regolament bażiku.
            
         3.1.5.   Tqabbil
   
   
               (73)
            
            
               Il-Kummissjoni qabblet il-valur normali u l-prezz tal-esportazzjoni tal-produttur esportatur fuq il-bażi frank mill-fabbrika.
            
         
               (74)
            
            
               Fejn dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-komparabbiltà tal-prezzijiet, skont l-Artikolu 2(10) tar-Regolament bażiku. Saru aġġustamenti għall-esportazzjonijiet tal-VAT mhux rifondibbli, maniġġ, tagħbija, spejjeż tal-merkanzija u anċillari, merkanzija bil-baħar, assigurazzjoni marittima, kostijiet ta' kreditu, ippakkjar, spejjeż ta' garanzija u tal-avall u tariffi bankarji.
            
         
               (75)
            
            
               Fir-rigward tal-aġġustamenti għall-esportazzjoni tal-VAT mhux rifondibbli, instab li fuq is-suq domestiku Ċiniż, livell inqas ta' VAT kien rimborżat fuq bejgħ ta' esportazzjoni minn dak li huwa rimborżat għall-bejgħ domestiku. Abbażi ta' dan, il-valur normali fl-Awstralja kien stabbilit biż-żieda tar-rata tal-VAT mhux rifondibbli applikabbli għall-bejgħ tal-esportazzjoni mir-RPĊ.
            
         3.1.6.   Kummenti li jirrelataw mad-dumping minn partijiet interessati wara d-divulgazzjoni
   
   
               (76)
            
            
               Wara d-divulgazzjoni finali, kummenti li jirrelataw mad-dumping kienu riċevuti mill-produttur esportatur u l-ilmentaturi.
            
         
               (77)
            
            
               Il-produttur esportatur irrepeta l-kumment tiegħu ta' qabel, li Bioking għandha tingħata TES.
            
         
               (78)
            
            
               L-ewwel, argumenta mill-ġdid li t-Tajwan bħala għażla għall-fini ta' paragun mal-prezzijiet domestiċi Ċiniżi ta' anidride malejka mhijiex xierqa peress li l-prezzijiet ta' anidride malejka fit-Tajwan huma għoljin wisq meta kkumparati ma' pajjiżi terzi oħra. Madankollu, kif intqal fi premessi 42 u 43, it-Tajwan huwa meqjus bħala l-iktar għażla xierqa u, kif spjegat fi premessa 43, swieq alternattivi li investigat il-Kummissjoni urew anki differenzi għola fil-prezzijiet minn dak tat-Tajwan. Fin-nuqqas ta' raġunijiet b'bażi soda għala t-Tajwan għandu jiġi rrifjutat u fin-nuqqas ta' proposta relevanti għal alternattiva aħjar, din il-pretensjoni ġiet irrifjutata.
            
         
               (79)
            
            
               Bioking ikkummentat ukoll li l-prossimità ġeografika ma tistax tkun fattur deċiżiv fl-għażla ta' suq komparabbli u li d-dejta tista' tkun distorta permezz ta' intervent dirett jew indirett mill-gvern. Bioking madankollu ma tat ebda evidenza biex tappoġġja kwalunkwe intervent implikat mill-gvern tat-Tajwan u din il-pretensjoni hija għaldaqstant irrifjutata.
            
         
               (80)
            
            
               It-tieni, irrepetiet l-argument tagħha sabiex jintużaw il-prezzijiet ta' esportazzjoni tal-anidride malejka minflok il-prezzijiet domestiċi mingħajr ma qajmet argumenti differenti minn dawk li diġà ġew indirizzati fi premessi 48 u 49. Din il-pretensjoni għaldaqstant ġiet irrifjutata.
            
         
               (81)
            
            
               It-tielet, reġa' ġie argumentat li l-impatt tal-VAT kif ikkalkulat mill-Kummissjoni kien sovrastimat u li kieku dan kien ikkalkulat b'mod differenti, id-differenza fil-prezz bejn il-prezzijiet domestiċi Ċiniżi u Tajwaniżi tal-anidride malejka kienu jkunu insinjifikanti. Fin-nuqqas madankollu ta' argument ġodda u sostanzjati, l-ispjegazzjoni mogħtija fi premessa 50 għadha valida u din il-pretensjoni ġiet għaldaqstant irrifjutata.
            
         
               (82)
            
            
               Ir-raba', id-distorzjoni permezz ta' interferenza mill-Istat tal-prezzijiet tal-benżen kienet mill-ġdid sfidata. Peress li ebda element ġdid barra dawk diġà indirizzati fi premessi 50 sa 52 ma tqajmu, din il-pretensjoni ġiet irrifjutata.
            
         
               (83)
            
            
               Finalment, hekk kif jirrigwarda l-pretensjoni dwar TES, il-produttur esportatur saħaq fuq il-konformità tas-sistema Ċiniża ta' rifużjoni tal-VAT mar-Regolament tal-Kunsill (KE) Nru 597/2009 tal-11 ta' Ġunju 2009 u mal-Ftehim tad-WTO dwar Sussidji u Miżuri Kompensatorji mingħajr ma pprovda elementi ġodda minn dawk diġà indirizzati fi premessi 53 sa 55. Din il-pretensjoni għaldaqstant ġiet irrifjutata u l-Kummissjoni rrepetiet il-konklużjoni tagħha fi premessa 61 li l-produttur esportatur ma setax jingħata TES f'din l-investigazzjoni.
            
         
               (84)
            
            
               L-istess parti reġgħet irrepetiet l-argumentazzjoni tagħha li l-prezz tal- anidride malejka fit-Tajwan mhuwiex xieraq għad-determinazzjoni ta' valur normali kostrutt u li l-prezz ta' esportazzjoni mill-Istati Uniti għall-Messiku jkun jikkostitwixxi bażi aħjar. Kif diġà indirizzat fil-premessa 49 hawn fuq il-paragun fil-prezz sar fuq l-iktar bażi komparabbli, ċioe billi jiġu pparagunati prezzijiet domestiċi b'termini ta' konsenja simili għas-swieq ġeografikament l-eqreb u simili. L-esportatur ma pprovda ebda evidenza biex jappoġġja l-pretensjoni tiegħu għala l-prezzijiet ta' esportazzjoni mill-Istati Uniti għall-Messiku jkunu jikkostitwixxu bażi aħjar għall-paragun. Għaldaqstant dan l-argument ġie rrifjutat.
            
         
               (85)
            
            
               L-ilmentaturi ssottomettew kummenti dwar l-allegata espansjoni ta' kapaċità ta' Bioking wara l-perjodu ta' investigazzjoni. L-ewwel, wieħed għandu jinnota li dawn l-iżviluppi wara l-perjodu ta' investigazzjoni mhux normali li jitqiesu. Barra minn hekk, peress li l-kostruzzjoni tal-faċilità ta' produzzjoni ġdida maħsuba biex tissostitwixxi l-fabbrika eżistenti kienet għaddejja waqt l-investigazzjoni ma kien hemm ebda dejta dwar il-kapaċità totali ta' Bioking wara t-tlestija tagħha. Għaldaqstant din il-pretensjoni ma setgħetx titqies u ġiet irrifjutata.
            
         
               (86)
            
            
               L-ilmentaturi kkontestaw ukoll il-metodoloġija użata għall-kalkolu tal-marġini tad-dumping għal Hangzhou Bioking li kienet l-istess bħal dik applikata fl-aħħar eżami interim u kienet tinvolvi kostruzzjoni tal-valur normali minflok l-użu ta' prezzijiet reali. Sostnew ukoll li kieku ntużaw il-prezzijiet reali tal-produtturi f'pajjiż analogu, jista' jkun previst li r-rata ta' dazju ta' dumping kienet tkun għola għal Hangzhou Bioking. Kif spjegat fi premessa 69 l-investigazzjoni ma żvelat ebda ċirkostanza li kienet tiġġustifika approċċ differenti minn dak segwit fl-eżami interim. Lanqas mhu l-każ li l-partijiet interessati ressqu xi argumenti f'dan ir-rigward. Għaldaqstant, huwa sostnut li l-valur normali għandu jkun ibbażat fuq valur normali kostrutt fl-Awstralja li jirrifletti d-differenzi oġġettivi fil-metodu tal-produzzjoni bejn l-Awstralja u r-RPĊ.
            
         3.1.7.   Marġini tad-dumping
   
   
               (87)
            
            
               Il-Kummissjoni qabblet il-valur normali medju ponderat mal-prezz tal-esportazzjoni medju ponderat kif stabbilit hawn fuq, skont l-Artikolu 2(11) u (12) tar-Regolament bażiku.
            
         
               (88)
            
            
               Abbażi ta' dan, il-marġini tad-dumping medju ponderat imfisser bħala perċentwal tal-Kost, l-Assigurazzjoni u l-Konsenja (“CIF”) tal-prezz fil-fruntiera tal-Unjoni, bid-dazju mhux imħallas, huwa kif ġej:
               
                           Kumpanija
                        
                        
                           Marġini ta' dumping definittiva
                        
                     
                           Hangzhou Bioking Biochemical Engineering Co. Ltd
                        
                        
                           42,8 %
                        
                     
         4.   DANNU
   
   4.1.   KUMMENT PRELIMINARI
   
               (89)
            
            
               Kif imsemmi fil-premessa (1) t'hawn fuq, matul il-perjodu kkunsidrat, dazji antidumping kienu fis-seħħ għall-importazzjonijiet ta' aċidu tartariku mir-RPĊ, bl-eċċezzjoni ta' importazzjonijiet minn Bioking li kienu soġġetti għal dazju żero. Il-miżuri fis-seħħ inżammu l-aħħar wara eżami ta' skadenza fl-2012 kif hemm referenza għal dan fil-premessa 3 t'hawn fuq. L-eżami ta' skadenza sabet li l-miżuri fis-seħħ ipproteġew fil-biċċa l-kbira l-industrija tal-Unjoni mill-effetti tal-importazzjonijiet li huma l-oġġett ta' dumping u kkonkludiet li kien hemm probabbiltà li d-dannu jerġa' jseħħ jekk il-miżuri jiskadu.
            
         
               (90)
            
            
               L-investigazzjoni attwali hija kkonċernata biss bl-importazzjonijiet li huma l-oġġett ta' dumping minn Bioking u l-volum u l-effett tagħhom fuq il-prezzijiet tas-suq tal-Unjoni u fuq l-industrija tal-Unjoni. Madankollu, l-effett tal-importazzjonijiet ta' Bioking ġie evalwat fil-kuntest tal-effetti tal-miżuri fis-seħħ li jipproteġu l-industrija tal-Unjoni mill-effetti ta' dannu tal-importazzjonijiet li huma l-oġġett ta' dumping mill-bqija tar-RPĊ.
            
         
               (91)
            
            
               Minħabba l-fatt li produttur esportatur wieħed biss kien soġġett għall-investigazzjoni attwali, il-figuri kollha relatati mad-dejta kunfidenzjali tan-negozju kellhom jiġu indiċizzati għal raġunijiet ta' kunfidenzjalità.
            
         4.2.   ID-DEFINIZZJONI TAL-INDUSTRIJA TAL-UNJONI U TAL-PRODUZZJONI TAL-UNJONI
   
               (92)
            
            
               Il-prodott simili kien immanifatturat minn disa' produtturi fl-Unjoni matul il-perjodu tal-investigazzjoni. Abbażi tal-informazzjoni disponibbli mill-ilment, ma hemm l-ebda produttur ieħor fl-Unjoni li jipproduċi l-prodott ikkonċernat fl-Unjoni. Għalhekk, dawn id-disa' produtturi jikkostitwixxu l-industrija tal-Unjoni skont it-tifsira tal-Artikolu 4(1) tar-Regolament bażiku.
            
         
               (93)
            
            
               Il-produzzjoni totali tal-Unjoni matul il-perjodu tal-investigazzjoni kienet stabbilita għal madwar 23 000 tunnellata. Il-Kummissjoni stabbilixxiet produzzjoni totali tal-Unjoni abbażi tal-informazzjoni pprovduta fl-ilment, iċċekkjata ma' informazzjoni miġbura waqt il-verifiki fuq il-post tal-produtturi tal-Unjoni fil-kampjun.
            
         
               (94)
            
            
               Kif indikat fil-premessi 15 sa 20, tliet produtturi tal-Unjoni ntgħażlu fil-kampjun, li jirrappreżentaw madwar 56 % tal-produzzjoni totali tal-Unjoni tal-prodott simili.
            
         4.3.   KONSUM FL-UNJONI
   
               (95)
            
            
               Il-Kummissjoni stabbilixxiet il-konsum tal-Unjoni abbażi tal-(i) il-volumi tal-bejgħ tal-industrija tal-Unjoni fis-suq tal-Unjoni akkwistati mill-produtturi tal-Unjoni fil-kampjun, u mill-ilment għall-produtturi l-oħrajn tal-Unjoni (dejta attwali tal-ilmentaturi u l-estimi għall-produtturi oħrajn tal-Unjoni); (ii) il-volum tal-importazzjoni totali mir-RPĊ abbażi tad-dejtabejż Ċiniża, u l-produttur esportatur ikkonċernat u (iii) il-volumi ta' importazzjoni mill-pajjiżi terzi l-oħrajn abbażi tal-Eurostat.
            
         
               (96)
            
            
               F'dan il-każ, l-importazzjonijiet totali mir-RPĊ ma setgħux ikunu bbażati b'mod affidabbli fuq id-dejta tal-Eurostat. Il-volumi rrapportati mill-produttur esportatur ikkonċernati kienu sostanzjalment ogħla mill-importazzjonijiet totali mir-RPĊ abbażi tal-Eurostat għal kull sena tal-perjodu kkunsidrat. Abbażi ta' dan, id-dejta rreġistrata fil-Eurostat mir-RPĊ ma setgħetx tintuża. Min-naħa l-oħra, il-volum irrapportat mill-produttur esportatur ikkonċernat kien f'konformità mal-volum irrapportat fil-bażi ta' dejta tal-esportazzjonijiet Ċiniżi.
            
         
               (97)
            
            
               Il-konsum tal-Unjoni żviluppa kif ġej:
               
                  Tabella 1
               
               
                  Il-konsum tal-Unjoni (kg)
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Il-perjodu tal-investigazzjoni
                        
                     
                           Konsum totali tal-Unjoni
                        
                        
                           29 112 425 
                        
                        
                           30 780 763 
                        
                        
                           30 053 279 
                        
                        
                           25 853 923 
                        
                     
                           Indiċi
                        
                        
                           100
                        
                        
                           106
                        
                        
                           103
                        
                        
                           89
                        
                     
                           
                              Sors: l-ilment, id-dejta mill-produtturi tal-Unjoni fil-kampjun u produttur esportatur, dejtabejż tal-esportazzjoni Ċiniża, Eurostat
                        
                     
         
               (98)
            
            
               Il-konsum tal-Unjoni naqas bi 11 % fil-perjodu kkunsidrat. L-ewwel żdied b'6 % bejn l-2011 u l-2012, u mbagħad naqas bi 3 % fl-2013 u b'14 %, fil-perjodu tal-investigazzjoni.
            
         4.4.   IMPORTAZZJONIJIET LI HUMA L-OĠĠETT TA' DUMPING MINN BIOKING
   4.4.1.   Il-volum u s-sehem tas-suq ta' importazzjonijiet li huma l-oġġett ta' dumping minn Bioking
   
   
               (99)
            
            
               Il-Kummissjoni stabbilixxiet il-volum totali ta' importazzjonijiet li huma l-oġġett ta' dumping minn Bioking abbażi tad-dejta tagħha.
            
         
               (100)
            
            
               L-importazzjonijiet fl-Unjoni minn Bioking żviluppaw kif ġej:
               
                  Tabella 2
               
               
                  Il-volum ta' importazzjoni u s-sehem mis-suq
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Il-perjodu tal-investigazzjoni
                        
                     
                           L-Indiċi tal-volum tal-Importazzjoni
                        
                        
                           100
                        
                        
                           115
                        
                        
                           136
                        
                        
                           125
                        
                     
                           Indiċi tas-Sehem mis-suq
                        
                        
                           100
                        
                        
                           108
                        
                        
                           132
                        
                        
                           141
                        
                     
                           
                              Sors: dejta tal-produttur esportatur
                        
                     
         
               (101)
            
            
               Il-volumi tal-importazzjonijiet li huma l-oġġett ta' dumping tal-prodott ikkonċernat lill-Unjoni minn Bioking żdiedu b'25 % fil-perjodu kkunsidrat: żdiedu b'36 % mill-2011 sal-2013, u mbagħad naqsu mill-2013 sat-tmiem tal-perjodu tal-investigazzjoni bi 11 %.
            
         
               (102)
            
            
               Din iż-żieda fil-volumi tal-importazzjoni rriżultat f'żieda sostanzjali globali tas-sehem tas-suq minn Bioking ta' 41 % waqt il-perjodu kkunsidrat.
            
         4.4.2.   Prezzijiet ta' importazzjonijiet li huma l-oġġett ta' dumping minn Bioking u twaqqigħ tal-prezz
   
   
               (103)
            
            
               Il-Kummissjoni stabbilixxiet il-prezzijiet medji tal- importazzjonijiet minn Bioking abbażi tad-dejta tagħha bid-diviżjoni tal-valur tal-importazzjonijiet totali bil-volum totali ta' dawk l-importazzjonijiet.
            
         
               (104)
            
            
               Il-prezz medju tal-importazzjonijiet li huma l-oġġett ta' dumping minn Bioking għal ġewwa l-Unjoni mill-pajjiż ikkonċernat żviluppa kif ġej:
               
                  Tabella 3
               
               
                  Prezzijiet tal-Importazzjoni (EUR/kg)
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Il-perjodu tal-investigazzjoni
                        
                     
                           Prezz medju ta' importazzjoni (Bioking)
                           Indiċi
                        
                        
                           100
                        
                        
                           124
                        
                        
                           143
                        
                        
                           135
                        
                     
                           
                              Sors: dejta tal-produttur esportatur
                        
                     
         
               (105)
            
            
               Il-prezz medju tal-importazzjoni minn Bioking tal-prodott ikkonċernat żdied b'35 % waqt il-perjodu kkunsidrat: żdied bi 43 % bejn l-2011 u l-2013, iżda mbagħad naqas bi 8 %, bejn l-2013 u l-perjodu tal-investigazzjoni.
            
         
               (106)
            
            
               Il-Kummissjoni ddeterminat it-twaqqigħ tal-prezz matul il-perjodu tal-investigazzjoni billi qabblet:
               
                           —
                        
                        
                           il-prezzijiet tal-bejgħ medji ponderati għal kull tip ta' prodott tal-produtturi tal-Unjoni fil-kampjun mitluba lill-klijenti mhux relatati fis-suq tal-Unjoni, aġġustati għal livell frank mill-fabbrika; u
                        
                     
                           —
                        
                        
                           il-prezzijiet medji ponderati korrispondenti għal kull tip ta' prodott tal-importazzjonijiet minn Bioking għall-ewwel klijent indipendenti fis-suq tal-Unjoni, stabbiliti fuq bażi CIF, b'aġġustamenti xierqa għad-dazji doganali u għall-kostijiet ta' wara l-importazzjoni.
                        
                     
         
               (107)
            
            
               It-tqabbil tal-prezzijiet sar abbażi tat-tip ta' prodott għal tranżazzjonijiet fl-istess livell ta' kummerċ, aġġustati kif xieraq fejn meħtieġ. Ir-riżultat tat-tqabbil ingħata bħala perċentwal tal-fatturat tal-produtturi tal-Unjoni fil-kampjun matul il-perjodu tal-investigazzjoni. Dan wera marġini ta' twaqqigħ tal-prezzijiet b'medja ponderata ta' 10,3 % mill-importazzjonijiet li huma l-oġġett ta' dumping minn Bioking fis-suq tal-Unjoni.
            
         4.5.   IS-SITWAZZJONI EKONOMIKA TAL-INDUSTRIJA TAL-UNJONI
   4.5.1.   Rimarki ġenerali
   
   
               (108)
            
            
               Skont l-Artikolu 3(5) tar-Regolament bażiku, l-eżaminazzjoni tal-impatt tal-importazzjonijiet li huma l-oġġett ta' dumping fl-industrija tal-Unjoni inkludiet evalwazzjoni tal-indikaturi ekonomiċi kollha li influwenzaw l-istat tal-industrija tal-Unjoni matul il-perjodu kkunsidrat.
            
         
               (109)
            
            
               Għad-determinazzjoni tad-dannu, il-Kummissjoni għamlet distinzjoni bejn l-indikaturi ta' ħsarat makroekonomiċi u dawk mikroekonomiċi. Il-Kummissjoni evalwat l-indikaturi makroekonomiċi abbażi tad-dejta inkluża fl-ilment, fit-tweġibiet għall-kwestjonarju mill-produtturi tal-Unjoni fil-kampjun, fid-dejtabejż Ċiniża u l-Eurostat. Id-dejta fuq l-indikaturi makroekonomiċi kellha x'taqsam mal-produtturi kollha tal-Unjoni. Il-Kummissjoni evalwat l-indikaturi makroekonomiċi abbażi tad-dejta inkluża fit-tweġibiet għall-kwestjonarju mill-produtturi tal-Unjoni fil-kampjun. Id-dejta fuq l-indikaturi makroekonomiċi kellha x'taqsam mal-produtturi kollha tal-Unjoni fil-kampjun. Iż-żewġ settijiet ta' dejta nstabu li jirrappreżentaw is-sitwazzjoni ekonomika tal-industrija tal-Unjoni.
            
         
               (110)
            
            
               L-indikaturi makroekonomiċi analizzati huma: il-produzzjoni, il-kapaċità tal-produzzjoni, l-użu tal-kapaċità, il-volum tal-bejgħ, is-sehem tas-suq, it-tkabbir, l-impjiegi, il-produttività, id-daqs tal-marġini ta' dumping u l-irkupru minn dumping preċedenti. L-indikaturi mikroekonomiċi analizzati huma: il-prezzijiet medji ta' unità, il-kost unitarju, il-kostijiet tax-xogħol, l-inventarji, il-profittabbiltà, il-flussi tal-flus, l-investimenti, ir-redditu fuq l-investimenti u l-kapaċità ta' ġbir ta' kapital.
            
         4.5.2.   Indikaturi makroekonomiċi
   
   4.5.2.1.   Il-produzzjoni, il-kapaċità tal-produzzjoni u l-użu tal-kapaċità
   
   
               (111)
            
            
               Il-produzzjoni totali tal-Unjoni, il-kapaċità tal-produzzjoni u l-użu tal-kapaċità żviluppaw matul il-perjodu kkunsidrat kif ġej:
               
                  Tabella 4
               
               
                  Il-produzzjoni, il-kapaċità produttiva u l-użu tal-kapaċità
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Il-perjodu tal-investigazzjoni
                        
                     
                           Il-volum ta' produzzjoni (kg)
                        
                        
                           27 290 291 
                        
                        
                           25 626 300 
                        
                        
                           22 837 500 
                        
                        
                           22 808 454 
                        
                     
                           Indiċi
                        
                        
                           100
                        
                        
                           94
                        
                        
                           84
                        
                        
                           84
                        
                     
                           Il-kapaċità tal-produzzjoni (kg)
                        
                        
                           37 464 000 
                        
                        
                           37 482 000 
                        
                        
                           37 464 000 
                        
                        
                           37 464 000 
                        
                     
                           Indiċi
                        
                        
                           100
                        
                        
                           100
                        
                        
                           100
                        
                        
                           100
                        
                     
                           L-użu tal-kapaċità
                        
                        
                           73 %
                        
                        
                           68 %
                        
                        
                           61 %
                        
                        
                           61 %
                        
                     
                           Indiċi
                        
                        
                           100
                        
                        
                           94
                        
                        
                           84
                        
                        
                           84
                        
                     
                           
                              Sors: l-ilment, id-dejta tal-produtturi tal-Unjoni fil-kampjun
                        
                     
         
               (112)
            
            
               Matul il-perjodu kkunsidrat, il-volum tal-produzzjoni naqas bi 16 %: naqas b'6 % bejn l-2011 u l-2012 u b'10 % oħra fl-2013, waqt li baqa' stabbli mill-2013 sal-perjodu tal-investigazzjoni.
            
         
               (113)
            
            
               Il-kapaċità tal-produzzjoni ġiet stmata permezz tad-diviżjoni tal-volum tal-produzzjoni totali bir-rata tal-użu tal-kapaċità tal-produtturi tal-Unjoni kampjunati. Abbażi ta' dan, il-kapaċità tal-produzzjoni tal-industrija tal-Unjoni baqgħet relattivament stabbli matul il-perjodu kkunsidrat:
            
         
               (114)
            
            
               Ir-rata tal-użu tal-kapaċità tal-produtturi tal-Unjoni naqset bi 12-il punt perċentwali matul il-perjodu kkunsidrat. It-tnaqqis fl-użu tal-kapaċità rrifletta l-effetti negattivi tat-tnaqqis tal-produzzjoni. Abbażi ta' dan, huwa probabbli li l-industrija tal-Unjoni ser tiltaqa' ma' diffikultajiet biex tkopri l-kostijiet fissi tagħha fit-tul.
            
         4.5.2.2.   Il-volum tal-bejgħ u s-sehem mis-suq
   
   
               (115)
            
            
               Il-volum tal-bejgħ u s-sehem mis-suq tal-industrija tal-Unjoni żviluppaw matul il-perjodu kkunsidrat kif ġej:
               
                  Tabella 5
               
               
                  Volum tal-bejgħ u sehem mis-suq
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Il-perjodu tal-investigazzjoni
                        
                     
                           Volum tal-bejgħ
                           Indiċi
                        
                        
                           100
                        
                        
                           103
                        
                        
                           79
                        
                        
                           70
                        
                     
                           Sehem mis-suq
                           Indiċi
                        
                        
                           100
                        
                        
                           97
                        
                        
                           76
                        
                        
                           79
                        
                     
                           
                              Sors: l-ilment, id-dejta tal-produtturi tal-Unjoni fil-kampjun
                        
                     
         
               (116)
            
            
               Il-volum tal-bejgħ tal-industrija tal-Unjoni żdied bi 30 % waqt il-perjodu kkunsidrat: żdied bi 3 % bejn l-2011 u l-2012, imbagħad naqas bi 33 % bejn l-2012 u l-perjodu tal-investigazzjoni. Din it-tendenza negattiva kienet tikkonforma mal-konsum li qiegħed jonqos kif deskritt fil-premessa 97 iżda kienet ferm aktar ċara.
            
         
               (117)
            
            
               Bħala riżultat, is-sehem mis-suq miżmum mill-industrija tal-Unjoni naqas matul il-perjodu kkunsidrat u naqas b'mod ġenerali b'21 %. Fl-istess perjodu, importazzjonijiet minn Bioking żdiedu b' 25 % fil-volum u s-sehem mis-suq korrispondenti żdied b' 41 %, kif deskritt fil-premessi 101 u 102 hawn fuq.
            
         4.5.2.3.   It-tkabbir
   
   
               (118)
            
            
               Il-konsum fl-Unjoni naqas mill-2012 sat-tmiem tal-perjodu tal-investigazzjoni. Minkejja dan it-tnaqqis, il-volum tal-importazzjonijiet li huma l-oġġett ta' dumping minn Bioking żdied u rriżulta f'sehem mis-suq li kien qiegħed jikber matul l-istess perjodu. Għalhekk, matul il-perjodu kkunsidrat, l-industrija tal-Unjoni tilfet parti importanti tas-sehem mis-suq tagħha, iżda l-importazzjonijiet ikkonċernati żiedu b'mod qawwi s-sehem mis-suq tagħhom kontra konsum li qiegħed jonqos fis-suq tal-Unjoni. Fl-istess ħin, il-volum tal-produzzjoni tal-industrija tal-Unjoni naqas aktar mill-konsum.
            
         4.5.2.4.   L-impjiegi u l-produttività
   
   
               (119)
            
            
               L-impjiegi u l-produttività żviluppaw kif ġej tul il-perjodu kkunsidrat:
               
                  Tabella 6
               
               
                  L-impjiegi u l-produttività
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Il-perjodu tal-investigazzjoni
                        
                     
                           Numru ta' impjegati
                        
                        
                           178
                        
                        
                           173
                        
                        
                           185
                        
                        
                           184
                        
                     
                           Indiċi
                        
                        
                           100
                        
                        
                           97
                        
                        
                           104
                        
                        
                           104
                        
                     
                           Il-produttività (kg/impjegat)
                        
                        
                           153 367 
                        
                        
                           147 785 
                        
                        
                           123 598 
                        
                        
                           123 793 
                        
                     
                           Indiċi
                        
                        
                           100
                        
                        
                           96
                        
                        
                           81
                        
                        
                           81
                        
                     
                           
                              Sors: l-ilment, id-dejta tal-produtturi tal-Unjoni fil-kampjun
                        
                     
         
               (120)
            
            
               Il-livell tal-impjiegi fl-industrija tal-Unjoni kien pjuttost stabbli waqt il-perjodu kkunsidrat: naqas mill-2011 sal-2012 bi 3 %, u mbagħad żdied b'7 % mill-2012 sal-2013, u baqa' stabbli sat-tmiem tal-perjodu tal-investigazzjoni.
            
         
               (121)
            
            
               Il-produttività, imkejla bħala produzzjoni f'kilogrammi għal kull impjegat, naqset b'mod sinifikanti minħabba l-livelli tal-produzzjoni imnaqqsin u impjiegi pjuttost stabbli. B'kollox, il-produttività naqset bi 19 % matul il-perjodu kkunsidrat.
            
         4.5.2.5.   Id-daqs tal-marġini tad-dumping u l-irkupru minn dumping fl-imgħoddi
   
   
               (122)
            
            
               Il-marġinijiet tad-dumping stabbiliti fil-premessa 88 kienu ogħla mil-livell de minimis. L-impatt tad-daqs tal-marġini attwali tad-dumping fuq l-industrija tal-Unjoni kien sostanzjali, meta wieħed iqis il-volum u l-prezzijiet tal-importazzjonijiet mill-produttur esportatur ikkonċernat.
            
         
               (123)
            
            
               Bioking instabet li ma kinitx qiegħda twettaq dumping fl-investigazzjoni oriġinali li matulha ngħatat it-TES, li wasslet għall-applikazzjoni tad-dazju żero, kif spjegat fil-premessa (1). Fin-nuqqas ta' dumping dannuż minn Bioking, kwalunkwe rkupru minn dumping fl-imgħoddi huwa rilevanti biss sal-punt li jirreferi għall-prattiki tad-dumping ta' produtturi esportaturi Ċiniżi oħrajn, kontra liema miżuri ġew estiżi u emendati permezz ta' bosta eżamijiet, kif imsemmi skont il-premessa 3. Dawn il-miżuri huma attwalment fis-seħħ, kif mogħtija fid-dettall taħt il-premessa 3.
            
         4.5.3.   Indikaturi mikroekonomiċi
   
   4.5.3.1.   Prezzijiet u fatturi li jaffettwaw il-prezzijiet
   
   
               (124)
            
            
               Il-prezzijiet medji ponderati tal-bejgħ ta' unità tal-produtturi tal-Unjoni fil-kampjun lill-klijenti mhux relatati fl-Unjoni żviluppaw kif ġej matul il-perjodu kkunsidrat:
               
                  Tabella 7
               
               
                  Prezzijiet ta' bejgħ u kost tal-produzzjoni fl-Unjoni
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Il-perjodu tal-investigazzjoni
                        
                     
                           Il-prezz medju tal-bejgħ ta' unità
                           Indiċi
                        
                        
                           100
                        
                        
                           149
                        
                        
                           175
                        
                        
                           119
                        
                     
                           Kost tal-produzzjoni ta' unità
                           Indiċi
                        
                        
                           100
                        
                        
                           141
                        
                        
                           165
                        
                        
                           109
                        
                     
                           
                              Sors: id-dejta tal-produtturi tal-unjoni inklużi fil-kampjun.
                        
                     
         
               (125)
            
            
               Il-prezz medju tal-bejgħ tal-produtturi tal-Unjoni inklużi fil-kampjun żdied b'75 % bejn l-2011 u l-2013, imbagħad naqas b'56 % bejn l-2013 u l-perjodu tal-investigazzjoni. Prezzijiet tal-importazzjonijiet li huma l-oġġett ta' dumping ta' Bioking kienu qegħdin isegwu tendenza simili bħal dik tal-prezzijiet tal-bejgħ tal-industrija tal-Unjoni, kif muri fil-premessa 105 t'hawn fuq.
            
         
               (126)
            
            
               Id-disponibbiltà tal-materja prima — tartrat tal-kalċju, li huwa prodott mill-karfa tal-inbid u jirrappreżenta madwar 60 % tal-kost totali tal-manifattura tal-aċidu tartariku għall-industrija tal-Unjoni, tvarja skont il-kwalità tal-ħsad tal-għeneb għall-inbid. Għaldaqstant, il-kundizzjonijiet tal-klima tajbin jew ħżiena fl-Unjoni għandhom effett fuq il-forniment ġenerali tat-tartrat tal-kalċju, li mbagħad ikollu effett fuq il-prezzijiet tal-bejgħ medji annwali. Ta' min jinnota li l-2012 u l-2013 ma kinux sentejn favorevoli f'dak li għandu x'jaqsam mal-ħsad tal-għeneb għall-inbid fl-Unjoni, u dan wassal għal żieda fil-kostijiet tal-materji primi u żieda fil-prezzijiet tal-bejgħ wara l-perjodu tal-produzzjoni tal-inbid (minħabba li dan huwa prodott tal-istaġun, l-effetti joħorġu biss għadd ta' xhur wara l-perjodu tal-ħsad). Bil-maqlub, peress li l-perjodu tal-investigazzjoni kien sena tajba għall-ħsad tal-inbid fl-Unjoni, għalhekk, il-prezzijiet tal-bejgħ medji annwali fil-perjodu ta' investigazzjoni kienu inqas meta mqabbla mas-sena ta' qabel.
            
         
               (127)
            
            
               Iż-żieda fil-prezz tal-bejgħ ta' unità medja (19 % matul il-perjodu kkunsidrat) kienet aktar evidenti miż-żieda tal-kost tal-produzzjoni matul l-istess perjodu (żieda ta' 9 %).
            
         4.5.3.2.   Kostijiet lavorattivi
   
   
               (128)
            
            
               Il-kostijiet lavorattivi medji tal-produtturi tal-Unjoni fil-kampjun żviluppaw kif ġej matul il-perjodu kkunsidrat:
               
                  Tabella 8
               
               
                  Kostijiet lavorattivi medji għal kull impjegat
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Il-perjodu tal-investigazzjoni
                        
                     
                           Kostijiet lavorattivi medji għal kull impjegat (EUR)
                        
                        
                           41 048 
                        
                        
                           41 418 
                        
                        
                           40 542 
                        
                        
                           40 914 
                        
                     
                           Indiċi
                        
                        
                           100
                        
                        
                           101
                        
                        
                           99
                        
                        
                           100
                        
                     
                           
                              Sors: id-dejta tal-produtturi tal-Unjoni inklużi fil-kampjun.
                        
                     
         
               (129)
            
            
               Matul il-perjodu kkunsidrat, il-kostijiet lavorattivi medji tal-produtturi tal-Unjoni fil-kampjun għal kull impjegat baqgħu stabbli. Iż-żieda ġenerali fil-kostijiet lavorattivi (4,6 %) (17) u r-rata tal-inflazzjoni (4,7 %) (18) fl-Unjoni matul l-istess perjodu ma kinux riflessi fil-kostijiet lavorattivi medji.
            
         4.5.3.3.   Inventarji
   
   
               (130)
            
            
               Il-livelli tal-istokk tal-produtturi tal-Unjoni fil-kampjun żviluppaw kif ġej matul il-perjodu kkunsidrat:
               
                  Tabella 9
               
               
                  Inventarji
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Il-perjodu tal-investigazzjoni
                        
                     
                           Stokkijiet tal-għeluq (kg)
                        
                        
                           438 640 
                        
                        
                           285 995 
                        
                        
                           674 065 
                        
                        
                           633 550 
                        
                     
                           Indiċi
                        
                        
                           100
                        
                        
                           65
                        
                        
                           154
                        
                        
                           144
                        
                     
                           L-istokkijiet tal-għeluq bħala perċentwal tal-produzzjoni
                        
                        
                           3 %
                        
                        
                           2 %
                        
                        
                           5 %
                        
                        
                           5 %
                        
                     
                           Indiċi
                        
                        
                           100
                        
                        
                           68
                        
                        
                           181
                        
                        
                           169
                        
                     
                           
                              Sors: id-dejta tal-produtturi tal-Unjoni inklużi fil-kampjun.
                        
                     
         
               (131)
            
            
               L-istokkijiet tal-għeluq żdiedu b'44 % waqt il-perjodu kkunsidrat: naqsu b'35 % bejn l-2011 u l-2012, imbagħad żdiedu b'mod sinifikanti bejn l-2012 u t-tmiem tal-perjodu tal-investigazzjoni.
            
         
               (132)
            
            
               Il-livell tal-istokk irrappreżenta 3 % tal-volumi tal-produzzjoni tal-produtturi tal-Unjoni fil-kampjun fl-2011, waqt li żdied għal 5 % sat-tmiem tal-perjodu tal-investigazzjoni.
            
         4.5.3.4.   Il-profittabbiltà, il-fluss tal-flus, l-investimenti, ir-redditu fuq l-investimenti u l-abbiltà li jiżdied il-kapital.
   
   
               (133)
            
            
               Il-profittabbiltà, il-fluss tal-flus, l-investimenti u r-redditu fuq l-investimenti tal-produtturi tal-Unjoni fil-kampjun żviluppaw kif ġej matul il-perjodu kkunsidrat:
               
                  Tabella 10
               
               
                  Profittabbiltà, fluss tal-flus, investimenti u redditu fuq l-investimenti
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Il-perjodu tal-investigazzjoni
                        
                     
                           Il-profittabbiltà tal-bejgħ fl-Unjoni lill-klijenti mhux relatati (% tad-dħul tal-bejgħ)
                        
                        
                           2
                        
                        
                           8
                        
                        
                           8
                        
                        
                           10
                        
                     
                           Indiċi
                        
                        
                           100
                        
                        
                           310
                        
                        
                           327
                        
                        
                           430
                        
                     
                           Fluss tal-flus (EUR)
                        
                        
                           1 267 809 
                        
                        
                           4 185 410 
                        
                        
                           4 316 300 
                        
                        
                           2 481 985 
                        
                     
                           Indiċi
                        
                        
                           100
                        
                        
                           330
                        
                        
                           340
                        
                        
                           196
                        
                     
                           Investimenti (EUR)
                        
                        
                           539 710 
                        
                        
                           474 594 
                        
                        
                           409 323 
                        
                        
                           500 659 
                        
                     
                           Indiċi
                        
                        
                           100
                        
                        
                           88
                        
                        
                           76
                        
                        
                           93
                        
                     
                           Redditu fuq l-investimenti
                        
                        
                           16 %
                        
                        
                           80 %
                        
                        
                           72 %
                        
                        
                           47 %
                        
                     
                           Indiċi
                        
                        
                           100
                        
                        
                           508
                        
                        
                           456
                        
                        
                           300
                        
                     
                           
                              Sors: id-dejta tal-produtturi tal-Unjoni inklużi fil-kampjun.
                        
                     
         
               (134)
            
            
               Il-Kummissjoni stabbilixxiet il-profittabbiltà tal-produtturi tal-Unjoni fil-kampjun billi esprimiet il-profitt nett qabel it-taxxa tal-bejgħ tal-prodott simili lill-klijenti mhux relatati fl-Unjoni bħala perċentwal tal-fatturat ta' dak il-bejgħ. Matul il-perjodu kkunsidrat il-profittabbiltà tal-bejgħ tal-produtturi tal-Unjoni fil-kampjun tal-prodott simili fis-suq tal-Unjoni lill-klijenti mhux relatati żdiedet bi 8 punti perċentwali.
            
         
               (135)
            
            
               L-investigazzjoni uriet li l-profittabbiltà tal-industrija tal-Unjoni parzjalment tiddependi fuq l-elementi esterni, bħall-kundizzjonijiet klimatiċi. Madanakollu, l-investigazzjoni uriet li l-profittabbiltà żdiedet sostanzjalment matul il-perjodu kkunsidrat, laħqet 10 % matul il-perjodu tal-investigazzjoni, u b'hekk qabżet it-8 % tal-profitt fil-mira ta' din l-industrija.
            
         
               (136)
            
            
               Il-fluss tal-flus nett huwa l-ħila tal-produtturi tal-Unjoni li jiffinanzjaw l-attivitajiet tagħhom huma stess. Żdied matul il-perjodu kkunsidrat: it-tendenza fil-fluss tal-flus nett żdiedet mill-2011 sal-2013 u naqset fil-perjodu tal-investigazzjoni.
            
         
               (137)
            
            
               L-investimenti fil-produzzjoni tal-prodott simili tal-produtturi tal-Unjoni fil-kampjun naqsu bi 7 % waqt il-perjodu kkunsidrat: naqsu b'24 % bejn l-2011 u l-2013, imbagħad żdiedu bi 22 % fil-perjodu tal-investigazzjoni.
            
         
               (138)
            
            
               Ir-redditu fuq l-investimenti huwa l-profitt f'perċentwal tal-valur nett skont il-kotba tal-investimenti. Żdied bejn l-2011 u l-2012, u kien qiegħed jonqos mill-2012 sat-tmiem tal-perjodu tal-investigazzjoni.
            
         
               (139)
            
            
               Ma kienx hemm indikazzjoni li l-industrija tal-Unjoni sabet diffikultajiet biex tkabbar il-kapital, l-aktar minħabba l-fatt li ħafna mill-produtturi inklużi fil-kampjun kienu kumpaniji integrati.
            
         4.5.4.   Konklużjoni dwar id-dannu
   
   
               (140)
            
            
               Indikaturi tad-dannu oħrajn bħall-produzzjoni, il-volum tal-bejgħ u s-sehem mis-suq urew tendenzi negattivi matul il-perjodu kkunsidrat. Madankollu, dawn it-tendenzi ma kellhomx impatt negattiv fuq is-sitwazzjoni finanzjarja ġenerali tal-industrija tal-Unjoni. Għall-kuntrarju, il-profittabbiltà tal-industrija tal-Unjoni uriet tendenza pożittiva kostanti matul il-perjodu kkunsidrat u anke qabżet il-profitt fil-mira matul il-perjodu tal-investigazzjoni. Barra minn hekk, indikaturi finanzjarji oħrajn bħal fluss tal-flus u redditu fuq l-investiment żdiedu wkoll matul il-perjodu kkunsidrat. L-industrija tal-Unjoni kienet kapaċi wkoll li żżid l-impjiegi, għalkemm mhux b'mod sinifikanti ħafna.
            
         
               (141)
            
            
               Kif imsemmi fil-premessa 1, waqt il-perjodu kkunsidrat, dazji antidumping kienu diġà fis-seħħ għall-importazzjonijiet ta' aċidu tartariku mir-RPĊ, bl-eċċezzjoni ta' importazzjonijiet minn Bioking. Dawn id-dazji pproteġew l-aktar l-industrija tal-Unjoni mill-effetti tal-importazzjonijiet li huma l-oġġett ta' dumping mir-RPĊ u għalhekk kellhom impatt fuq is-sitwazzjoni tal-industrija tal-Unjoni, fatt li kien ikkunsidrat fl-investigazzjoni attwali. Madankollu, f'dan il-każ speċifiku, l-industrija tal-Unjoni dehret li rkuprat mid-dumping tal-imgħoddi, u minkejja ż-żieda rilevanti tal-importazzjonijiet u tas-sehem mis-suq mill-produttur esportatur ikkonċernat, ġarrbet marġini tal-profitt għoljin matul il-perjodu tal-investigazzjoni. Taħt dawn iċ-ċirkustanzi, minkejja t-telf tal-volum tal-bejgħ u tas-sehem mis-suq mill-industrija tal-Unjoni u waqt li rrikonoxxiet li l-industrija tal-Unjoni kienet sa ċertu punt affettwata b'mod negattiv mill-importazzjonijiet li huma l-oġġett ta' dumping minn Bioking, l-investigazzjoni ma stabbilixxietx li l-industrija tal-Unjoni sofriet dannu materjali fi ħdan it-tifsira tal-Artikolu 3 tar-Regolament bażiku. Dan huwa bbażat l-aktar fuq il-fatt li l-indikaturi finanzjarji kollha urew tendenzi pożittivi u li l-industrija tal-Unjoni kienet kapaċi żżid il-prezzijiet għal livell akbar mill-kost tal-produzzjoni tagħha, minkejja l-prezzijiet tal-importazzjonijiet li huma l-oġġett ta' dumping ta' Bioking, li kienu qegħdin iwaqqgħu l-prezzijiet tal-industrija tal-Unjoni.
            
         
               (142)
            
            
               Abbażi ta' dan, ġie konkluż li l-industrija tal-Unjoni ma sofrietx dannu materjali.
            
         4.5.5.   Kummenti mill-partijiet interessati wara d-divulgazzjoni
   
   
               (143)
            
            
               Il-partijiet interessati sostnew li l-Kummissjoni skorettament tat iktar piż lil ċerti indikaturi ta' dannu (i.e. profittabbiltà) għad-detriment ta' oħrajn li huma ta' relevanza ugwali. Sostnew li attenzjoni speċjali kelli tingħata meta twettqet l-analiżi ta' dannu għal industrija magħmula kompletament minn SMEs, kif inhu l-każ tal-industrija tal-aċidu tartariku fl-Unjoni.
            
         
               (144)
            
            
               Il-Kummissjoni wettqet l-analiżi ta' dannu abbażi tal-informazzjoni disponibbli, inklużi r-risposti verifikabbli tat-tliet kumpaniji fil-kampjun, li rċevew kwestjonarji ddisinjati speċifikament għal SMEs. F'dan il-kuntest, il-Kummissjoni tisħaq li għamlet valutazzjoni tal-indikaturi ekonomiċi kollha li kellhom impatt fuq il-kundizzjoni tal-industrija fl-Unjoni, b'ebda waħda minnhom ma tingħata prominenza fuq l-oħrajn, b'konformità mal-Artikolu 3(5) tar-Regolament bażiku.
            
         
               (145)
            
            
               Kien sostnut li l-marġini tad-dumping ta' 42,8 % ta' Bioking, peress li kien iktar mid-dazju residwu ta' 34,9 % attwalment impost fuq il-produtturi Ċiniżi kollha, u mid-dazji individwali ta' 13,1 % u 8,3 % applikabbli fuq żewġ kumpaniji oħra, missu ġie interpretat li jammonta għal dannu sinifikanti, speċjalment meta jitqies ma' volumi ta' importazzjoni u ishma fis-suq dejjem jikbru. Kien sostnut ukoll li Bioking gawdiet minn “eżenzjoni mhux ġustifikata” mill-kamp ta' applikazzjoni tal-miżuri antidumping attwalment fis-seħħ skont ir-Regolament ta' Implimentazzjoni (UE) Nru 626/2012.
            
         
               (146)
            
            
               Il-marġini ta' dumping ta' produttur esportatur mhijiex fiha nnifisha indikatur ekonomiku konklussiv ta' dannu. Tabilħaqq, il-fatt li importazzjoni tkun oġġett ta' dumping ma jimplikax neċessarjament li dawn l-importazzjonijiet se jikkawżaw dannu lill-industrija domestika. Dan huwa sempliċiment metodu kif produttur esportatur jilħaq penetrazzjoni għolja tas-suq (iżid is-sehem fis-suq u l-volum tal-importazzjonijiet). Il-Kummissjoni, barra minn hekk, innotat li l-importazzjonijiet ta' Bioking lejn l-Unjoni ġew esklużi mill-kamp ta' applikazzjoni tal-miżuri attwali b'att legalment validu tal-Unjoni, ir-Regolament ta' Implimentazzjoni (UE) Nru 332/2012. Fuq din il-bażi l-argument ġie miċħud.
            
         
               (147)
            
            
               L-istess partijiet interessati enfasizzaw il-fatt li, filwaqt li l-industrija tal-Unjoni rat il-bejgħ u s-sehem fis-suq tal-Unjoni jonqsu bi 30 % u 21 % rispettivament, fuq l-istess perjodu ta' żmien li Bioking kienet kapaċi żżid il-volum tal-bejgħ tagħha li kien oġġett ta' dumping b'25 % u s-sehem fis-suq b'41 %, li hija indikazzjoni ċara ta' dannu materjali.
            
         
               (148)
            
            
               Tabilħaqq, l-investigazzjoni wriet żieda fil-volumi u fl-ishma fis-suq ta' importazzjonijiet magħmula minn Bioking. Madankollu is-sehem fis-suq tal-industrija tal-Unjoni baqgħet f'livell relattivament għoli fil-perjodu kkunsidrat. Minkejja dan, is-sehem fis-suq u l-volumi tal-importazzjonijiet mhumiex l-uniċi elementi li ġew analizzati sabiex jiġi stabbilit jekk l-industrija tal-Unjoni sofrietx dannu materjali jew le. Kif innotat fi premessa 144 hawn fuq, b'konformità mal-Artikolu 3(5) tar-Regolament bażiku, il-Kummissjoni vvalutat l-indikaturi ekonomiċi kollha li kellhom effett fuq il-kundizzjoni tal-industrija tal-Unjoni, u l-ebda minnhom ma ngħata prominenza fuq l-oħrajn. L-argument għaldaqstant ġie rifjutat.
            
         
               (149)
            
            
               Kien sostnut ukoll li t-tnaqqis fil-volum ta' produzzjoni (16 % tul il-perjodu kkunsidrat) u fl-utilizzazzjoni tal-kapaċità (16 % tul il-perjodu kkunsidrat) kien jaffettwa l-profittabbiltà u jrendi l-industrija sħiħa tal-Unjoni mhux sostenibbli fit-tul, peress li ma tkunx kapaċi tkopri l-kostijiet fissi, żvilupp rikonoxxut mill-Kummissjoni fi premessa 114. Il-partijiet interessati sostnew ukoll li permezz ta' politika ta' pprezzar li waqqgħet aggressivament il-prezzijiet tal-bejgħ tal-industrija tal-Unjoni, Bioking kienet qegħda tingrana effettivament il-pożizzjoni tagħha bħala mexxejja tas-suq, u b'hekk timbotta 'l barra l-industrija tal-Unjoni minn setturi ewlenin, bħas-settur tal-kostruzzjoni, is-settur tal- addittivi tal-ikel u s-settur tal-emulsjonanti. Komplew isostnu li r-rifjut tagħhom li jinvolvu ruħhom f'kompetizzjoni aggressiva tal-prezzijiet mal-importazzjonijiet soġġetti għal dumping minn Bioking u l-għażla li jbiegħu prodott ta' kwalità għola lil konsumaturi lesti jħallsu primjum ta' kwalità kienu jirrappreżentaw strateġija leġittima ta' difiża. Fl-istess ħin, dawn il-partijiet enfasizzaw li, minħabba l-kapaċità żejda ta' Bioking, din l-istrateġija ma setgħetx tkun sostennibbli fit-tul peress li importazzjonijiet Ċiniżi soġġetti għal dumping huma mistennija li jifqgħu s-suq b'rata dejjem tiżdied, b'mod li jifgaw' l-opportunitajiet ta' negozju anki għall-iktar produttur profittabbli fl-Unjoni fil-kampjun.
            
         
               (150)
            
            
               L-investigazzjoni kkonfermat li Bioking żiedet is-sehem tagħha fis-suq u waqqgħet il-prezzijiet, li rriżulta fit-tnaqqis tal-volum tal-produzzjoni u tar-rata ta' utilizzazzjoni ta' kapaċità kif ukoll fit-telf ta' klijenti importanti f'ċerti setturi industrijali mill-industrija tal-Unjoni. Madankollu, kif rikonoxxut mill-ilmentaturi infushom, din is-sitwazzjoni rriżultat minn deċiżjoni razzjonali ta' negozju tal-industrija tal-Unjoni sabiex tagħżel li taqla' marġini ta' profitt għola għad-detriment tas-sehem fis-suq. Dan ma jistax jiġi interpretat bħala indikatur ta' dannu materjali. L-argument ġie għaldaqstant irrifjutat.
            
         
               (151)
            
            
               L-ilmentaturi sostnew ukoll li r-rata ta' profittabbiltà, kif ikkalkulata mill-Kummissjoni, ħbiet it-tendenzi reali fil-livelli tal-profitt effettivi tal-industrija tal-Unjoni, peress li mhux il-kumpaniji kollha fil-kampjun kienu kapaċi jagħtu figuri ta' profitt pożittivi. Dawk il-partijiet interessati kkontestaw il-metodoloġija użata mill-Kummissjoni sabiex tikkalkula r-rata ta' profittabbiltà, bis-suppożizzjoni li l-livelli ta' profittabbiltà stabbiliti mill-Kummissjoni għall-għan li titwettaq l-analiżi ta' dannu kienu manifestament distorti bil-preżenza fil-kampjun ta' produttur tal-Unjoni relattivament kbir, wieħed li kien kapaċi jilħaq ekonomiji ta' skala, għall-kuntrarju tal-kumpaniji iżgħar fil-kampjun.
            
         
               (152)
            
            
               Huwa nnotat li s-sitwazzjoni fl-industrija tal-Unjoni hija analizzata fl-intier tagħha u għaldaqstant il-mikroindikaturi relatati mal-produtturi tal-Unjoni fil-kampjun huma rappreżentattivi tas-sitwazzjoni ekonomika tal-industrija sħiħa tal-Unjoni. Il-kompożizzjoni tal-kampjun definittiv ma ġietx ikkontestata mill-ilmentaturi, u kif spjegat fil-premessa 20 il-kampjun huwa kkunsidrat mill-Kummissjoni bħala rappreżentattiv tas-sitwazzjoni fl-industrija tal-Unjoni. Fis-seduta ta' smigħ tat-13 ta' Jannar 2016, l-ilmentaturi saħqu fuq it-tħassib tagħhom dwar kemm hu rappreżentattiv il-kampjun, mingħajr però ma ssostanzjaw iktar dan it-tħassib tagħhom. Fi kwalunkwe każ, il-produtturi tal-Unjoni fil-kampjun ma jistgħux jiġu analizzati f'iżolament, u anqas ma tista' kumpanija waħda tingħata piż differenti meta mqabbla ma' kumpaniji oħra fil-kampjun peress li l-industrija sħiħa tal-Unjoni hija magħmula minn SMEs (ara premessa 18 hawn fuq). L-argument għaldaqstant ġie rrifjutat.
            
         
               (153)
            
            
               Kien sostnut ukoll li l-Kummissjoni missha osservat il-waqgħa fil-profittabbiltà mit-tmiem tal-perjodu ta' investigazzjoni tal-eżami fl-aħħar eżami ta' skadenza. Kien hemm waqgħa drammatika fil-profittabbiltà bejn l-2010 u l-2011, li baqgħet ma ngħatatx rendikont tagħha. Ta' min ikompli jenfasizza li kien preċiżament fl-2011 li Bioking żied il-penetrazzjoni tiegħu tas-suq billi żied il-volumi ta' importazzjonijiet tiegħu b'madwar 33 %.
            
         
               (154)
            
            
               Huwa mfakkar li sabiex it-tendenza relevanti jiġu eżaminati għall-valutazzjoni ta' dannu, il-Kummissjoni s-soltu tanalizza perjodu ta' tliet snin qabel il-perjodu ta' investigazzjoni. Dan il-perjodu jiġi deċiż fil-bidu tal-investigazzjoni u jiġi użat sabiex tinġabar dejta ekonomika li tkun soġġetta għal verifika. F'dan il-każ, kif spjegat fi premessa 28, il-perjodu magħżul mill-Kummissjoni għall-eżaminazzjoni ta' tendenza relevanti għall-valutazzjoni ta' dannu jibda mill-1 ta' Jannar 2011 sat-30 ta' Settembru 2014, u l-użu ta' dan il-perjodu qatt ma kien ikkontestat mill-ilmentaturi fi kwalunkwe punt matul l-investigazzjoni. Is-sena 2010 taqa' għaldaqstant lil hinn mill-ambitu temporali ta' din l-investigazzjoni, u l-użu ta' dik is-sena fuq bażi selettiva għal xi indikaturi ta' dannu magħżula mill-ilmentaturi jkun diskriminatorju u mhux oġġettiv. Fi kwalunkwe każ, l-investigazzjoni ma setgħetx tistabbilixxi korrelazzjoni ċara bejn it-tendenza fil-marġini ta' profittabbiltà tal-industrija tal-Unjoni u t-tendenzi fis-sehem tas-suq ta' Bioking matul il-perjodu kkunsidrat. Finalment, il-Kummissjoni nnotat li l-kumpaniji fil-kampjun ma kellhomx kostijiet ta' ristrutturar. L-argument kien għaldaqstant irrifjutat.
            
         
               (155)
            
            
               Kien argumentat li l-abbiltà tal-industrija tal-Unjoni li tinvesti fil-futur hija pperikolata, peress li t-tnaqqis fil-volumi ta' produzzjoni u fir-rati ta' utilizzazzjoni ta' kapaċità se jsarrfu fl-inabbiltà tal-industrija tal-Unjoni li tkopri l-kostijiet fissi tagħha fit-tul. Il-livelli ta' profittabbiltà attwali huma għaldaqstant kostretti li jikkollassaw.
            
         
               (156)
            
            
               L-investigazzjoni wriet li l-industrija tal-Unjoni għamlet investimenti matul il-perjodu kkunsidrat. Anki jekk il-livell ta' investimenti naqas kumplessivament b'7 % matul il-perjodu kkunsidrat, dan għandu jitqies b'relazzjoni mal-proċess tal-produzzjoni tal-aċidu tartariku, li huwa pjuttost bażiku u ma jirrikjedix neċessarjament investimenti sinifikanti f'riċerka u żvilupp. L-argument għaldaqstant ġie rrifjutat.
            
         
               (157)
            
            
               Kien sostnut ukoll li ż-żieda fil-likwidità kellha tkun analizzata mill-2010 minflok mill-2011, peress li tal-aħħar uriet likwidità f'livell baxx ħafna. Skont il-partijiet interessati, kieku l-Kummissjoni ħarset lejn l-2010 bħala punt tat-tluq, kienet tinnota li l-industrija tal-Unjoni kelli likwidità f'bilanċ favorevoli ta' EUR 6,8 miljun. Barra minn hekk, kien sostnut li l-likwidità marret b'mod sinifikanti għall-agħar bejn l-2013 u l-perjodu ta' investigazzjoni meta waqgħet b'43 % f'qasir żmien. Il-Kummissjoni missha eżaminat iktar bir-reqqa l-effett distorsiv tal-kumpanija l-iktar b'saħħitha fil-kampjun, speċjalment fid-dawl tal-fatt li għal żewġ kumpaniji fil-kampjun, il-likwidità baqgħet f'livelli kritiċi bejn l-2012 u l-perjodu ta' investigazzjoni.
            
         
               (158)
            
            
               Kif spjegat hawn fuq fi premessa 154, is-sitwazzjoni tal-industrija tal-Unjoni hija normalment vvalutata fuq perjodu ta' tliet snin qabel il-perjodu ta' investigazzjoni, u s-sena 2010 mhijiex parti mill-kamp ta' applikazzjoni temporali ta' din l-investigazzjoni. L-investigazzjoni wriet li l-marġini tal-profitt milħuq mill-industrija tal-Unjoni kien suffiċjenti biex jiġġenera likwidità matul il-perjodu kkunsidrat. Il-likwidità kienet fil-quċċata tagħha fl-2012 u fl-2013 u globalment żdiedet b'mod sinifikanti matul il-perjodu kkunsidrat. L-argument huwa għaldaqstant irrifjutat.
            
         
               (159)
            
            
               Kien sostnut li t-tendenza fil-likwidità u r-redditu fuq l-investiment isseparaw mit-tendenza ta' profittabbiltà, li juri l-importanza tal-volum tal-bejgħ fil-valutazzjoni tal-profittabbiltà u l-benesseri kumplessivi tal-industrija. Kien sostnut li l-Kummissjoni skorettament affermat li l-indikaturi finanzjarji kollha wrew tendenzi pożittivi peress li l-livelli ta' investiment sofrew tnaqqis drastiku bejn l-2011 u l-2013 (24 %) u tnaqqis globali ta' 7 % matul il-perjodu kkunsidrat.
            
         
               (160)
            
            
               Il-profittabbiltà, il-likwidità u r-redditu fuq investimenti huma indikaturi ekonomiċi differenti u mhux bilfors jimxu bl-istess tendenzi. Fi kwalunkwe każ, dawn it-tliet indikaturi, anki jekk juru tendenzi differenti, kollha wrew żieda globali sinifikanti matul il-perjodu kkunsidrat li hija indikatur qawwi ta' nuqqas ta' dannu għall-industrija tal-Unjoni fil-perjodu ta' investigazzjoni.
            
         
               (161)
            
            
               Il-partijiet interessati enfasizzaw il-fatt li l-konklużjoni fir-rigward tal-irkupru tal-industrija tal-Unjoni minn dumping fil-passat ikkontradiet il-konklużjoni tal-aħħar eżami ta' skadenza, fejn il-Kummissjoni kkunsidrat li l-industrija tal-Unjoni għadha f'sitwazzjoni vulnerabbli. Kien sostnut li ħafna mill-indikaturi użati fl-eżami ta' skadenza sabiex tintwera l-fraġilità tal-industrija tal-Unjoni sofrew deterjorament ulterjuri matul il-perjodu kkunsidrat. Huma kkontestaw ukoll l-approċċ tal-Kummissjoni, skont liemau kwalunkwe rkupru minn dumping fil-passat kien relevanti biss sa fejn jirreferi għall-prattiki ta' dumping ta' produtturi esportaturi oħra Ċiniżi, li kontrihom miżuri kienu estiżi u emendati permezz ta' diversi eżamijiet. Kien sostnut li ma kien hemm ebda bażi legali fir-Regolament bażiku li kien jippermetti lill-Kummissjoni li topera tali distinzjonijiet.
            
         
               (162)
            
            
               Il-fatt li s-sitwazzjoni tal-industrija tal-Unjoni kienet għadha titqies bħala vulnerabbli fl-eżami ta' skadenza preċedenti m'għandu ebda impatt fuq il-konklużjoni tal-investigazzjoni kurrenti. Tabilħaqq, kif ikkonfermat mill-investigazzjoni, is-sitwazzjoni finanzjarja tal-industrija tal-Unjoni kompliet tammeljora matul il-perjodu kkunsidrat sa ma laħqet livelli għoljin ta' profittabbiltà fl-2012, l-2013 u fil-perjodu ta' investigazzjoni. Barra minn hekk, il-Kummissjoni tikkonferma l-approċċ deskritt fi premessa 123 fir-rigward tal-analiżi tal-irkupru minn dumping passat. L-argument għaldaqstant ġie rrifjutat. Fi kwalunkwe każ, dan il-fattur ma jaffettwax il-konklużjoni globali tal-Kummissjoni dwar in-nuqqas ta' dannu materjali fiċ-ċirkostanzi speċifiċi ta' dan il-każ.
            
         
               (163)
            
            
               Fir-rigward tal-livelli tal-impjieg tal-industrija tal-Unjoni, il-partijiet interessati talbu lill-Kummissjoni sabiex terġa' tivverifika d-dejta tal-impjiegi. Barra minn hekk, l-istess partijiet interessati kkritikaw lill-Kummissjoni għax falliet li tirrikonoxxi li kienu diġà seħħew tkeċċijiet qabel il-bidu tal-perjodu kkunsidrat.
            
         
               (164)
            
            
               Il-Kummissjoni tikkonferma l-figuri rrapportati dwar il-impjieg fi premessa 119 hawn fuq, li ġew ivverifikati matul l-investigazzjoni. Inkwantu l-fatt li tkeċċijiet seħħew qabel il-perjodu kkunsidrat, ġie innotat li dawn jibqgħu lil hinn mill-kamp ta' applikazzjoni temporali tal-investigazzjoni attwali. L-argument kien għaldaqstant irrifjutat.
            
         
               (165)
            
            
               Finalment, dawn il-partijiet esprimew it-tħassib tagħhom rigward il-kapaċità żejda ta' produzzjoni sinifikanti ta' Bioking, waqt li indikaw li n-nuqqas ta' attenzjoni lejn id-domanda tal-Unjoni tista' twassal biss għad-distruzzjoni kompleta tal-industrija tal-aċidu tartariku tal-Unjoni fi żmien qasir, irrispettivament mir-rata ta' profittabbiltà tagħha. Fis-seduta tat-13 ta' Jannar 2016, dawn il-partijiet saħqu li informazzjoni li ħarġet wara l-perjodu ta' investigazzjoni kienet relevanti għall-valutazzjoni korretta tas-sitwazzjoni tal-industrija tal-Unjoni, b'mod partikulari fejn tidħol il-profittabbiltà tagħha.
            
         
               (166)
            
            
               Skont l-informazzjoni miġbura u vverifikat matul l-investigazzjoni, ma setax jiġi stabbilit jekk il-kapaċità ta' produzzjoni ta' Bioking hix se tiżdied fil-futur qarib jew jekk il-faċilitajiet ġodda taħt kostruzzjoni se jiħdux post dawk eżistenti qodma. L-informazzjoni pprovduta mill-ilmentaturi fil-kummenti tagħhom għad-dokument ta' divulgazzjoni ġenerali ma jipprovdix evidenza speċifika f'dan ir-rigward. Barra minn hekk, l-investigazzjoni ma stabbilitx jekk l-allegata żieda fil-kapaċità ta' produzzjoni ta' Bioking hix se tkun iddedikata għal importazzjonijiet lejn is-suq tal-Unjoni. Barra minn hekk, kif imsemmi fi premessa 85, mhux soltu li żviluppi li joħorġu wara l-perjodu ta' investigazzjoni jittieħed kont tagħhom, u fi kwalunkwe każ, ma jkunux jistgħu jiġu vverifikati daqstant tard fl-investigazzjoni. L-argument għaldaqstant kien irrifjutat.
            
         5.   KAWŻALITÀ
   
   
               (167)
            
            
               Peress li nstab li l-industrija tal-Unjoni ma sofrietx dannu materjali, ma kienx meħtieġ li l-kawżalità tiġi eżaminata.
            
         6.   L-INTERESS TAL-UNJONI
   
   
               (168)
            
            
               Peress li nstab li l-industrija tal-Unjoni ma sofrietx dannu materjali, ma kienx meħtieġ li l-interess tal-Unjoni jiġi eżaminat.
            
         7.   IT-TERMINAZZJONI TAL-PROĊEDIMENT
   
   
               (169)
            
            
               Fid-dawl tal-konklużjonijiet milħuqin fir-rigward tan-nuqqas tad-dannu materjali mġarrab mill-industrija tal-Unjoni, skont l-Artikolu 9 tar-Regolament bażiku, il-proċedura għandha tintemm mingħajr l-impożizzjoni tal-miżuri.
            
         
               (170)
            
            
               Il-partijiet kollha kkonċernati ġew infurmati bis-sejbiet finali u bl-intenzjoni li l-proċedura jiġi tterminata u ngħataw l-opportunità biex jikkummentaw.
            
         
               (171)
            
            
               Il-Kumitat stabbilit skont l-Artikolu 15(1) tar-regolament bażiku ma tax opinjoni.
            
         ADOTTAT DIN ID-DEĊIŻJONI:
   Artikolu 1
   Il-proċedura antidumping li tikkonċerna l-importazzjonijiet tal-aċidu tartariku li joriġina fir-Repubblika Popolari taċ-Ċina u li huwa prodott minn Hangzhou Bioking Biochemical Engineering Co. Ltd li bħalissa jaqa' taħt il-kodiċi NM ex 2918 12 00 (kodiċi TARIC 2918120090), hija hawnhekk mitmuma.
   Artikolu 2
   Din id-Deċiżjoni għandha tidħol fis-seħħ fil-jum ta' wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, id-9 ta' Frar 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 22.12.2009, p. 51.
   
      (2)  Ir-Regolament tal-Kunsill (KE) Nru 130/2006 tat-23 ta' Jannar 2006 li jimponi dazju antidumping definittiv u li jiġbor b'mod definittiv id-dazju proviżorju impost fuq importazzjonijiet ta' aċidu tartariku li joriġina mir-Repubblika Popolari taċ-Ċina (ĠU L 23, 27.1.2006, p. 1).
   
      (3)  WT/DS295/AB/R, 29 ta' Novembru 2005, AB-2005-6
   
      (4)  Ir-Regolament ta' Implimentazzjoni tal-Kunsill (UE) Nru 332/2012 tat-13 ta' April 2012 li jemenda r-Regolament tal-Kunsill (KE) Nru 130/2006 li jimponi dazju antidumping definittiv u li jiġbor b'mod definittiv id-dazju proviżorju impost fuq importazzjonijiet ta' aċidu tartariku li joriġina mir-Repubblika Popolari taċ-Ċina, u li jeskludi l-kumpanija Hangzhou Bioking Biochemical Engineering Co., Ltd mill-miżuri definittivi (ĠU L 108, 20.4.2012, p. 1).
   
      (5)  Ir-Regolament tal-Kunsill (KE) Nru 150/2008 tat-18 ta' Frar 2008 li jemenda l-ambitu tal-miżuri ta' antidumping imposti bir-Regolament (KE) Nru 130/2006 fuq l-importazzjonijiet tal-aċidu tartariku li joriġinaw mir-Repubblika Popolari taċ-Ċina (ĠU L 48, 22.2.2008, p. 1). Ir-Regolament ta' Implimentazzjoni tal-Kunsill (UE) Nru 349/2012 tas-16 ta' April 2012 li jimponi dazju antidumping definittiv fuq importazzjonijiet tal-aċidu tartariku li joriġinaw mir-Repubblika Popolari taċ-Ċina wara reviżjoni tal-iskadenza skont l-Artikolu 11(2) tar-Regolament (KE) Nru 1225/2009 (ĠU L 110, 24.4.2012 p. 3). Ir-Regolament ta' Implimentazzjoni tal-Kunsill (UE) Nru 626/2012 tas-26 ta' Ġunju 2012 li jemenda r-Regolament ta' Implimentazzjoni (UE) Nru 349/2012 li jimponi dazju antidumping definittiv fuq l-importazzjonijiet tal-aċidu tartariku li joriġinaw mir-Repubblika Popolari taċ-Ċina (ĠU L 182, 13.7.2012, p. 1).
   
      (6)  TES (“trattament ta' ekonomija tas-suq”) ġie miċħud lill-produtturi kollha fir-RPĊ fir-reviżjoni interim (ħlief għal Bioking, li ma kinitx parti minn dik ir-reviżjoni) ippubblikata f'Lulju 2012. Ir-rifjut kien abbażi tad-distorsjonijiet tal-materja prima. Konsegwentement, il-marġini individwali ta' dawn il-kumpaniji huma r-riżultat tat-trattament individwali.
   
      (7)  Notifika tal-bidu ta' proċedura antidumping fir-rigward tal-importazzjonijiet tal-aċidu tartariku li joriġina fir-Repubblika Popolari taċ-Ċina, limitata għal produttur esportatur Ċiniż wieħed, Hangzhou Bioking Biochemical Engineering Co., Ltd. (ĠU C 223, 29.7.2011 p. 11).
   
      (8)  Deċiżjoni tal-Kummissjoni 2012/289/UE tal-4 ta' Ġunju 2012 li ttemm il-proċediment antidumping fir-rigward tal-importazzjonijiet tal-aċidu tartariku li joriġina fir-Repubblika Popolari taċ-Ċina, limitata għal produttur esportatur Ċiniż wieħed, Hangzhou Bioking Biochemical Engineering Co. Ltd (ĠU L 144, 5.6.2012 p. 43).
   
      (9)  Notifika tal-bidu ta' proċedura antidumping fir-rigward tal-importazzjonijiet tal-aċidu tartariku li joriġina fir-Repubblika Popolari taċ-Ċina, limitata għal produttur esportatur Ċiniż wieħed, Hangzhou Bioking Biochemical Engineering Co. Ltd (ĠU C 434, 4.12.2014, p. 9).
   
      (10)  Il-Ftehim dwar l-Implimentazzjoni tal-Artikolu VI tal-Ftehim Ġenerali dwar it-Tariffi u l-Kummerċ 1994.
   
      (11)  Sentenza tat-18 ta' Settembru 2012 tal-Qorti Ġenerali fi T-156/11 Since Hardware (Guangzhou) Co., Ltd vs il-Kunsill.
   
      (12)  Ir-Regolament tal-Kummissjoni (KE) Nru 2244/2002 tas-16 ta' Diċembru 2002 li jemenda r-Regolament (KE) Nru 1622/2000 dwar l-użu tal-aċidu tartariku fil-prodotti tal-inbid (ĠU L 341, 17.12.2002, p. 27).
   
      (13)  Tecnon Orbichem: http://www.orbichem.com/
   
      (14)  Dokument ta' Ħidma “Politika kummerċjali u politika industrijali fiċ-Ċina: X'jimmotiva lill-awtoritajiet pubbliċi biex japplikaw restrizzjonijiet fuq l-esportazzjonijiet” http://www.cepii.fr/CEPII/en/publications/wp/abstract.asp?NoDoc=7886. Dan id-dokument ta' Ħidma jissuġġerixxi inter alia li barra mill-għanijiet iddikjarati uffiċjalment “bħall-promozzjoni tal-produzzjonijiet b'teknoloġija avvanzata jew protezzjoni tal-ambjent” hemm ukoll għanijiet oħrajn “bħas-sussidjar tas-setturi downstream”
   
      (15)  Ara premessa 18 tar-Regolament ta' Implimentazzjoni (UE) Nru 626/2012.
   
      (16)  Regolament ta' Implimentazzjoni (UE) Nru 626/2012.
   
      (17)  Eurostat: Indiċi tal-kostijiet lavorattivi tal-UE-28, data annwali (NACE Rev. 2) — rata ta' bidla medja annwali kumulattiva (%) mill-2011 sal-2014.
   
      (18)  Eurostat: HICP tal-UE 28 — rata ta' inflazzjoni — rata ta' bidla medja annwali kumulattiva (%) mill-2011 sal-2014.